Биби Робия. Какку овози (ҳикоя) | www.ziyouz.uz\nБош саҳифа Ўзбек насри онлайн антологиясиБиби Робия (1991)Биби Робия. Какку овози (ҳикоя)\n– Қизлар, бўлди, тура қолайлик. Тўққиздан кейин ётоқхонага киритишмайди.\n– Ростдан ҳам, кетдик. Умиданиям кўрдик. Тўйига келганимиздан хурсанд бўлди. Қани, омин қилайлик.\n– Ҳанифа, сиз дуо қила қолинг. Ҳаммамиздан каттароқсиз… ҳажм жиҳатдан, – қизлар даврасида кўтарилган гуррос кулгу бошқа столдагиларнинг эътиборини тортди.\n– Ҳазилни кўтарганингиз учун ҳазиллашамиз-да. Яна хафа бўлманг.\nДугоналарига нисбатан тўлароқ Ҳанифа бундай гапларга кўникиб қолган эди. У майингина табассум қилди-да, қўлини дуога очди:\n– Омин, дугонамиз ўзи истаган гўзал бахтга эришсин… – ҳаяжонли бир хўрсиниш олиб, аста пичирлади: – Худо бизни ҳам шунақа кунларга тезроқ етказсин.\nҚизларнинг “Ў-ў-ў” деб қийқиришганидан сергакланган Ҳанифа ичимда айтдим деб ўйлаганини эшитиб қолишганидан дувва қизарди.\nҚизлар дугона-келин ва унинг онаси билан хайр-хўшлашгач, тўйхонадан чиқишди. Йўловчи чорлаб чироқ липиллатаётган турнақатор машиналардан бири, ниҳоят, улар айтган нархга кўнди. Машина ичи тўйхона, тўй, келиннинг кўйлаги, столларнинг тўкинлиги, тўй эгаларининг кийимлари, куёв ва куёв жўралар ҳақида ғийбат аралаш суҳбатга тўлиб, бирозгинаси очиқ деразадан чиқиб, тўйхонага қайтиб ҳам кетди. Қизлар илмоқли гаплар ташлаб ҳайдовчи йигитни ҳам гурунгга тортишга уринишди. Йигит уларнинг саволларига кўзини йўлдан узмай қисқа-қисқа жавоб берди.\nОрқа ўриндиқда ўз хаёллари билан ўтирган Ҳанифанинг нигоҳи бехосдан машина олд пештоқидаги ойнадан ҳайдовчи йигитга тушди. Нигоҳи кўзгудаги аксни кўрди-ю, ортга қайтишни унутди, бир неча дақиқа ундан узилмади. “Юсуф пайғамбарнинг ўғли, йўғ-э авлоди эмасмикан”. Хаёлига шу фикр келган ҳам эдики, кўзгуда ҳайдовчининг нигоҳи ҳам Ҳанифанинг нигоҳига қадалди. Жиноят устида қўлга тушган ўғридай Ҳанифа ўзини қўярга жой тополмай, ташқарига қаради. Бу қилиғи учун ўзини беҳаёликда айблади. Имкони бўлса-ю, машинадан тушиб қолса. Йигитнинг нигоҳидан тушиб қолган бир парча чўғ уни борган сари ёндира бошлади. “Уҳ… Эй Худо! Ҳанифа, тинчлан. Сенинг айбинг йўқ. Шунчаки тасодифан бўлди. Ёнимдаги гулдай очилиб ўтирган дугоналарим қаерда-ю, мен қаерда”. Чўғ тафти бундай овутишлардан сўнг бироз пасайгандек бўлди. Манзилга етиб боргунча ўша шафқатсиз кўзгуга бошқа қарамади.\nҚизлар пулни узатишаркан, ўпкалаган кўйи:\n– Яхши йигит бўлсангиз ҳам, яхши ҳамроҳ эмас экансиз, – деб ҳайдовчи билан хайрлашган бўлишди. Ҳанифа чекига тушган пулни берди-ю, биринчилардан бўлиб ташқарига отилди. Орқадан келаётган “Матиз” чийиллаганча бурилиб ўтди. Ҳанифанинг ҳуши учди.\n– Ҳой, эҳтиёт бўлинг, синглим. Яхшиямки, ҳеч нарса қилмади, Худонинг ўзи асради, – йигитнинг хавотир билан айтган бу сўзлари уни баттар карахт аҳволга солиб қўйди. У кейин қандай қилиб йўлдан ўтганию ётоқхонага кириб борганини ҳам сезмади. Ухлашга ётаркан, нигоҳлари тўқнашган ўша лаҳзани хаёлида қайта-қайта гавдалантирди. Йигитнинг айтган гапларини минг бир бўлакка бўлиб таҳлил қилди. “Нега ўшанда менга қарадийкин-а? Ахир, табиий-ку, кимдир тикилиб турганини ҳис қилсанг, сен ҳам унга қарайсан. Унда ҳам шундай бўлган-да. Лекин табассум ҳам қилгандай бўлдими? Йўғ-е, менга-я? Кўп ўйлайверганимдан шундай туюляпти. Аммо… мени қайғуриб айтган гаплари-чи… Индамаслиги ҳам мумкин эди-ку? Ахир, унга нима эди? Мени машина уриб кетадими-йўқми… “Эҳтиёт бўлинг, синглим”, деди. Қандай меҳрибон! Уф… бўлди, тентак бўлма, Ҳанифа. Ўрнингда бошқа қиз бўлганда ҳам унга шундай деган бўларди. Лекин… ”\nҲанифа эртасига ҳам ўша афсунли хаёллар оғушида юрди. Бетўхтов нималарнидир ўйлар, қандайдир тўхтамларга келар, кейин уларни рад қилиб, яна бошқа фикрлар кетидан эргашар, улардан яна қайтарди. “Эҳ, яна бир қарашим керак эди. Нега чўчидим-а? Балки кейин у йўл бўйи менга тикилиб, менинг ҳам нигоҳимни кутгандир. Нималар деяпман?.. Уҳ, нега ажинадан қочгандай тезда тушиб кетдим-а? Менга айтадиган гапи бўлгандир. Охирроғида тушганимда яна бирор нарса дермиди. Тентак бўляпман, йигит-қиз бир марта бир-бирига қараса, дарров кўнглидагини айтадими? Лекин “Яхшиямки, Худонинг ўзи асради”, деди-ку. Демак, менга ҳали кераксиз, демоқчи бўлган!.. Агар мени ўша машина уриб кетганида қандай аҳволга тушарди? Қанийди, шундай бўлиб қолганида. У нима қиларди? Тавба де, нималар деб алжираяпсан? Эҳтимол, кўзгудан умуман қарамагандир менга. Лекин…” Орадан бир неча кун ўтгачгина, имконсиз бир туйғуга, саробга берилиб кетаётганини англаб етди. Кейинчалик эса бу дард устини чанг қоплади….\n– Қизлар, бир илтимос, домла келса, узримни айтиб қўйинглар. Учинчи парага киролмайман-да. Бугун қишлоқдош дугонамнинг туғилган куни. Боласи касал экан, ёрдамга эртароқ чақирган эди, шунга. Майли, яхши қолинглар, – деб Ҳанифа шоша-пиша аудиториядан чиқиб кетар экан, орқасидан айтилган: “Тавба, кимнинг у билан неча пуллик иши бор”, деган писандани эшитмади.\nҲанифа дугонаси Роҳиланикида уйни тозалашга, пишир-куйдирга ёрдамлашди. Ўша куни ҳамма ишлар тугагач, қуёш ботмасдан кетишга шайланди. Шу пайт телефонига хабар келганини билдирувчи какку овози янгради. Одатдагидай уяли алоқа компаниясидан рекламалар ёки ФВВдан хабар, деган ўй билан беэътиборгина телефонига назар ташлади. Йўқ, номаълум рақам. “Салом, Ҳанифа. Яхшимисиз? Мен сизни анчадан бери кузатиб юрибман. Лекин сиз мени танимайсиз, балки кўргандирсиз. Ҳозир қаердалигингизни ҳам биламан. Йўқ демасангиз, сизни пастда кутиб тураман. Ишларингиз тугагач, жавоб ёзинг, илтимос”. Аввалига Ҳанифа ҳайратдан энтикиб кетди, сўнг мийиғида кулиб қўя қолди: “Қандай яхши, кимдир адашиб бўлса-да, шундай SМS ёзиб турса. Йўқ, тўхта. “Ҳанифа” деган-ку. Ҳам “ишларингиз тугаса” деган. Ички бир ҳаяжон билан яна қайта ўқиди. Роҳила тамадди қилмасидан уни қўйвормаслигини айтиб, хаёлларини тўзғитиб юборди. Овқатдан тотинган бўлиб ўрнидан турди. “Кетиб қолмасин-да”, деган ўй Ҳанифанинг ўзига ҳам сездирмасдан уни шоширар, тезроқ кўчага чорларди. У қўлига телефонини олди: “Кимлигингизни билмадим-у, лекин илтимос қилганингиз учун ёзяпман. Ишларимни тугатдим, тушяпман”. Ким бўлса ҳам, кўчада турган бу йигитнинг шунча йилдан бери кутаётган шаҳзодаси эканига негадир қаттиқ ишонарди шу тобда. Дугонаси билан шоша-пиша хайрлашди. Зиналардан гўё учиб тушаётганда дугонасиникига турнақатор чиқиб келаётган меҳмонларга дуч келди. Ораларидаги гул кўтарган иккита қишлоқдош қизни таниди, саломлашди. Эркак ларнинг чеҳралари лип-лип ўтди. “Яхшимисиз?”. Саволни ким бергани-ю, ўзининг нима деб жавоб қилгани эсида ҳам қолмади. Қандайдир қўрқув остида ташқарига аста қадам қўйди. Енгил шабада унга далда бергандек бошини силаб ўтди. Фарзандларини ўйнатиб юрган ёш жувонлардан, ўриндиқларда суҳбатлашиб ўтирган уч-тўрт кекса аёлдан бошқага кўзи тушмади. Ҳанифа атрофга хавотир билан қаради. Яна бир-икки қадам ташлади. Кутилган одам йўқ. Оқшом тушаётгани ҳақида хабар тарқатиб гала-гала учиб ўтаёган қушлар чуғурлаб, гўё келаётган тунга йўл бўшатишарди Ҳанифа бекатга қараб қадамларини тезлатди. Бекатда ўтирган ёши элликларга борган аёл билан эркакнинг ёнига оҳиста чўкди. Кейин кимнидир кўрмай қолишидан ёки кимдир уни кўрмай қолишидан чўчиб дарров ўрнидан турди. Эҳтиёткорлик билан гоҳ ўнг, гоҳ чап, гоҳ орқа томонга нигоҳини қидирувга юбора бошлади. Бир оз ўтгач, ёнидагиларнинг суҳбатидан уларнинг эр-хотин эканлигини англади. Улар катта қизларини даволатиш, операция ҳақида асабийлашиб суҳбатлашишар, гоҳ талашиб тортишишар, ора-орада аёлнинг йиғламсираган товуши эшитилиб қоларди. Узоқдан автобуснинг қораси кўринган ҳам эдики, эр-хотин ўрнидан силжиди.\n– Сен автобусда кетавер, мен орқангдан етиб оламан. Бугун жуда чарчадинг, – деди-да, эркак норозинамо қараётган аёлини автобусга чиқариб юборди. Сўнг автобус ортидан шахдам қадамлар билан юриб кетди.\nҲанифа кўзида эндигина ёнган, сўнишни истамаётган умид учқунларини ўтиб-қайтаётганларга улашишдан чарчамасди. “Шу вақтгача эътибор бермаган эканман. Нега одамлар роботга ўхшайди. Нигоҳлари қотиб қолган. Улар ҳам бир пайтлар севган ёки мендай севилганмикан? Юзларида бирор туйғу аломати сезилмайди. Гўёки юриб кетаётган ҳайкаллар. Ахир, ҳаёт гўзал-ку! У билан мен бир умр завқланиб яшаймиз, юзимизда доимо қувонч, шодлик балқиб туради. Ҳамманинг бизга ҳаваси келади…”. Ҳанифа илк бора атрофдагиларга баҳо бераётган, келажаги ҳақида мафтункор хаёлларга берилаётган эди.\nЎтаётган ҳар бир лаҳза “У ҳозир ёнингга келади” деган умидни Ҳанифага сахийлик билан тақдим қилар, тобора қуюқлашаётган қоронғилик эса у кутаётган, ёнида тургандек ҳис қилаётган сиймони аста-секинлик билан ундан нарига олиб кетарди. Ниҳоят вақт алламаҳал бўлганда навбатдаги тўхтаган автобус уни бағрига олди. Чиқиб, дераза томондаги ўриндиққа чўкди. Аммо нигоҳи кимгадир илиниб қолиш илинжида манзилга етгунча ташқарида қолди. Ҳанифанинг кўзидан ёш томчилари ўзига ҳам сездирмай думалаб тушди.\nХонасига киргач, анча вақтгача давом этган уйқусизлигига “Айтувдим-ку, хабар адашиб келган” деган хулоса чек қўйди…\n– Берган вазифам бўйича фақатгина Ҳанифанинг, Маҳлиёнинг, Дониёр ва Сухробнинг жавоби қониқтирди. Қолганларнинг тайёргарлиги яхшимас. Майли, ҳаммага рухсат, – деб иккинчи соатга кирган профессор чиқиб кетди. Шу пайт Ҳанифа эшик қиясидан кимдир имлаётганини сезиб қолди. Қараса, курсдоши Маҳлиёнинг синглиси Гулҳаё. У пастки курсда ўқийди.\n– Салом, яхшимисиз, Гулҳаё? Опангиз пастга овқатлангани тушиб кетди-ёв. Ё у-бу фандан ёрдам керакми, тортинмай айтаверинг…\nГулҳаё у ёқдан-бу ёққа жовдираётган кўзларини Ҳанифанинг кўзларига тикди-да, хижолатли жилмайиб, орқасида яшириб турган бир даста атиргулни олиб тутқазди.\n– Ҳанифа опа, бу гулни сизга бир йигит бериб қўйишимни тайинлади-ю, кўздан ғойиб бўлди. Лекин уни танимайман.\nҲанифа гулдан-да баттар қизарди. Кечаги илинжу умидсизликлардан ҳамон пароканда хаёллар гулга талпинган капалаклардай яна қайтиб келди. Қалбида уйғонган қувонч туйғуси унга бир қучоқ атиргулнинг завқини бергандек бўлди. Гулҳаё кетгач, Ҳанифа маликалардек яшнаб турган атиргулларга қайта-қайта термулар, қайта-қайта ҳидлаб ифорига тўймасди. Сўнг уни қўлида авайлаб ва баландроқ кўтарганча аудиторияга қайтиб кирди.\n– Чиройли экан. Қаердан уздингиз? – деди орқа партада ўтирган қиз. Ҳанифа “Менга гулни кимдир бериши мумкинлиги буларнинг хаёлига ҳам келмайди”, деган ўйдан маъюсланиб турган ҳам эдики, шошилиб кириб келган Маҳлиё гулни кўриб:\n– Ў, чатоқсиз, Ҳанифа. Ким берди? – деди.\nБу саволдан руҳи тоғдек кўтарилиб кетди. Маҳлиёни қучоқлаб олгиси келди. Шу пайт профессор кириб қолгани боис Ҳанифа Маҳлиёга жавоб тариқасида жилмайиб қўя қолди. Дарс давомида Ҳанифанинг ўша афсунгар хаёллари уни узоқ-узоқларга олиб кетди. Аммо қисқа янграган какку овози уни яна ўз жойига қайтарди. Шоша-пиша сумкасидан телефонини олди. Ҳа, ўша рақам. “Салом, Ҳанифа. Мени кечиринг, ўша куни сизга кўринишга ўзимда куч топа олмадим. Бу гулни эса узрим белгиси сифатида қабул қилишингиздан умидворман”. Хона деразасидан мўралаб турган қиш Ҳанифанинг қалбида яшнаётган баҳордан ҳайратланди. “Эй, Худойим… у ким бўлиши мумкин? Ким экан-а? Энди нима деб жавоб ёзаман?.. Хўш, “Гул учун раҳмат. Лекин сиз кимсиз?”. Йўқ, бўлмади. Жуда қўпол чиқди. Қизболалик латофатим ҳар бир сўзимда билиниб туриши керак. Уф, бармоқларим намунча титрамаса. Ҳа, топдим. “Гул учун ташаккур! Аммо кимлигингизни билолмаяпман”. Бор таваккал – “жўнатиш”. Орқа қатордаги қизларнинг қиқир-қиқир кулгусига ҳамоҳанг қўнғироқ ҳам янгради. Ҳанифа ҳаммадан сўнг аудиториядан чиқди. Зинадан аста тушар экан, рўпарасидан чиқиб қолаётган йигитларга кўз қирини ташлаб-ташлаб қўярди. Ҳеч кимнинг у билан иши йўқ, унинг бор-йўқлигини билишмайди ҳам. Шаҳарга келгандан бери сеҳрли қалпоқча кийган кўзга кўринмас одам эди у. Ҳар ҳолда, ўзини шундай ҳисобларди. Энди ҳаммаси бошқача бўлишини, кимнингдир эътиборига тушган инсон эканлигини ўйлаб қувонди. Бу дунёга келганидан, қайсидир юракда ўзининг ҳам қиёфаси борлигини туйганидан, мана бу ўтиб қайтаётган одамларнинг, дугоналарининг борлигидан, ана шу зиналар ва оппоқ деворларнинг гўзаллигидан, ташқарида қуёш нур сочиб турганию дарахтлар ва осмон мавжудлигидан у илк бора масрур, сархуш эди. Ана, орқасидан қадам товушлари эшитиляпти. Ҳанифанинг юраги отилиб кетиш даражасида гуппиллай бошлади. “Ўша йигит бўлса-я” деган хаёл оёқларидан мажолини олди. Ортиқ юролмади, жойида тек қотди. Қадамлар жуда яқин келди. Ёнидан сумкасини титкилаганча бир қиз беэътиборгина ўтиб кетди. Ҳанифа ҳавоси чиқиб кетган пуфакдай бўшашиб қолди: “Уҳ, хайрият-эй”. У ётоқхонага кетар экан, йўл бўйи SМS эгасини сергак нигоҳ билан изларди. Хонасига минг ўй билан кирган ҳам эдики, яна какку овози эшитилди. Ҳаяжон-ла телефонини олиб қаради. Яна ўша рақам: “Ҳанифа! Сизни кўргач, кимлигимни, нима учун яшаётганимни унутдим. Мен сизга рўбарў бўлишга ботинолмай, ўз ёғига қоврилиб юрган ошиғингизман. Шунинг учун мендан ранжиманг”. Ҳанифа кутилмаган бу сўзларни ўқир экан, негадир жавон эшигига ўрнатилган бўй баравар ойнага нигоҳ ташлади. Текис таралиб, оддий турмакланган сочларидан тортиб, сийрак қошлари, нари-бери нимпушти бўёқ сурилган лаблари, кулчадай истарали юзи ва аммо тўладан келган қоматига қараб, қаҳқаҳ отиб кулиб юборди: “Ошиғим. Мени-я? Мен ҳечам биров кўриб унутиб юборадиган даражадаги қиз эмаслигимни ўзим ҳам биламан. Анчадан бери бунақа кулмагандим. Демак, аниқ англашилмовчилик бўляпти. Бу бечора бошқа Ҳанифанинг рақамини кимдандир сўраган, у одам адашиб меникини бериб юборган. Буни ҳозир янада ойдинлаштирамиз. “Сиз мени бошқа қиз билан адаштириб юборгансиз, шекилли” деган сўзларни терди-ю, бироз ўйлангач, яна ўчириб ташлади. Кейин яна шу гапни ёзди ва ёнига қўшимча қилди: “Агар ундай бўлмаса, айтинг-чи, мен бугун қандай рангдаги кийимда эдим?”. Эндиги келадиган жавоб Ҳанифанинг орзулари ё ўлишига, ё тирик қолишига сабаб бўлишини ўзи ҳам биларди. У телефонини ёстиғининг тагига қўйди-да, пастки қаватга тушиб кетди. Нима учун бундай қилаётганига ақли етмасди. Даҳлизда у ёқдан-бу ёққа бориб келди, очиқ дераза томонга ўтиб кўкка узоқ тикилди. Оппоқ булутлар аста ёйилиб, осмонга сингиб, кўздан ғойиб бўла бошлади. Ҳанифа йўқолиб бораётган бу булутларни ўз шаҳзодаси ҳақидаги орзуларига менгзади. Сўнг юрак ютиб, яна ўз қаватига, ўз хонасига чиқди ва аста ёстиғини кўтариб телефонини олди. Хабар келганди: “Ошиқларнинг юраги ҳеч қачон адашмайди. Менга шунчалик ишонмабсиз-да. Бугун қора юбка, жигарранг кофтада эдингиз. Дарсларингиз 308-хонада бўлди. Мени ҳали кўрмагансиз, ҳолатингизни тўғри тушунаман. Фақат менга вақт беринг”. Ҳанифа ўзини каравотга ташлаб, юзини ёстиққа босганча ҳўнграб йиғлаб юборди…\n– Ў, душанбадан ўзгаришлар катта-ку. Гулдай очилиб кетибсизми?\n– Эҳ-ҳе, Ҳанифахон, сиз ўшаму?\n– Бугун y-бy танишингизнинг тўйи борми? Охирги дарсга яна кирмайсиз-ов.\nАудиторияга этаги бурама, белида ялтироқ тасмаси бор пушти куйлакда кириб келган Ҳанифа кулгу аралаш берилаётган саволларга қизаринқираган ҳолда ийманибгина қисқа жавоб бериб, жойига тезроқ ўтиришга шошилди. Бундай кийиниб келгани учун ўзига таъна тошлари ёғдирди. Дарс ҳам бошланди. Аммо Ҳанифанинг хаёли қўлида у ёқдан-бу ёққа айланаётган телефони билан бирга айланарди. Мана, ниҳоят какку овози, кутилган рақамдан SМS ҳам келди: “Салом, хайрли кун, Ҳанифа! Бугун гулдай очилиб кетибсиз. Сизни кўнгил боғимни яшнатгувчи гулим деб аташга изн беринг. Аммо шуни унутмангки, мен сизни ҳар қандай ҳолатингизда ҳам…”. Ҳанифа гулхан ўртасига тушиб қолиб, ўзини ёнаётгандай ҳис қилди. Юзи кўйлагининг ранги билан бир хил бўлди-қўйди. Беихтиёр чеҳрасига табассум югурди.\n– Дилқулова, аҳволингиз яхшими? Бетоб бўлсангиз, айтинг, рухсат бераман.\n– Йўқ, йўқ. Ҳаммаси жойида, яхшиман, домла. Узр.\nЭътиборни тортмаслик учун ўзини тутиб олишга ҳаракат қилди. Устозга қараб ўтиргандек бўлса ҳам, кўзлари парта остидаги телефонида бўлди. Энди Ҳанифа бор диққатини жамлаб, нима деб жавоб ёзишни ўйларди. Унга бошқа дугоналари каби ардоқланиш, қизлик латофатини намойиш қилиш имконини бераётган хаёлий шаҳзодасини йўқотишни истамасди. Чунки Ҳанифа шунча йиллар давомида муҳаббат туйғусига муҳаббат қўйган эса-да, лекин ҳали унга муҳаббат қўйишмаганди. У ёзган жавобини кўп маротаба ўчириб ташлар, жумлаларни қайта-қайта тузарди. “Салом. Раҳмат, яхши. Ўзингиз яхшимисиз? Бугун ҳам мени кўрибсиз-да. Демак, шу ерда таҳсил олсангиз керак-а?”\n– Шоҳиста, нимага куляпсизлар? Маҳлиё, сизга нима бўлди? Кулгили мавзу эканми?\nҲанифа ўқитувчининг курсдошларига берган даккисидан хаёллари жиловини бир зумга торта олди. Яна какку овози… “Ҳанифа, сизни ҳар куни кузатаман. Бир кун кўрмасам, ҳаёт мен учун тугагандек бўлади. Бу ерда ўқимайман, ўтган йили битирганман. Менга кўзингиз тушган, аммо эътибор бермагансиз. Кўришганимизда ўзим ҳақимда батафсил айтиб бераман. Ҳозирча мени кечиринг”. Бу хабарни ўқигач, Ҳанифа ёзган жавобига афсусланди. “Уф, ўзимни кўришишга ўлиб турган енгилтак қизлардай тутдим-да. Уф… дарвоқе, мени кўргансиз, дедими? Шу вақтгача кўпчилик йигитларга шунчаки кўзим тушган-ку… – аммо миясига чақмоқдай урилган фикрдан сесканиб кетди. – Наҳотки… наҳотки, бу ўша бўлса?! Фақат у билангина нигоҳларимиз тўқнашган. Бу SМSлар машина уриб кетай деганда айтган сўзларига ўхшаб кетади… Шундай йигит-а? Мени-я?.. Йўғ-е, балки бошқадир. Аммо ким бўлиши мумкин? Эй Худойим! Нимадир ёзишим керак, нимадир. “Майли, қўяверинг. Сизни тушундим, кўп ҳам хижолат бўлманг”. “Хижолат”даги “х” қаттиқмиди, юмшоқмиди? Мунча довдирамасам”. Ҳанифа бошини аста орқасидаги партага бурди-да, Чаросдан “х”нинг қандайлигини сўради. Тўғри ёзган экан.\nБугунги дарслар тугагач, одатдагидай ётоқхонага қараб йўл олди. Дарахтлар Ҳанифанинг юришидаги, ўзини тутишидаги ўзгаришни кўриб ҳайратларини шамол билан шивирлашарди. Ҳанифа авваллари бефарқ ўтказадиган ҳар бир кунни энди илҳақ бўлиб кутар, ўзи ҳам билмайдиган яна қандайдир мўъжизалар содир бўлишига ишонарди…\n– Ҳанифа опа, шошманг. Салом, яхшимисиз? Ў, ўзгаришлар катта-ку. Сочингизни ташлаб олганингиз ярашибди. Мана, буни яна ўша йигит бериб юборди.\n– Менгами?! Тўхта, Гулҳаё. Ҳалиги… ўша йигитнинг кўриниши қанақа? Ҳали уни кўрмаганман, ким ўзи? Бу гап фақат орамизда қолсин, хўп?\nГулҳаё орқасига бир қараб қўйди-да:\n– Менга ишонаверинг. Очиғини айтсам, чиройли йигит экан, – деб жилмайди. Сўнг хавотирли оҳангда: – Майли, мен кетдим, домламиз кечикканларни дарсга киргазмайди, – деганча югургилаб кетди.\nҲанифа қўлидаги шоколад қутисига завқ билан қаради. Аудиторияга кирар экан, уни сумкасига солишни истамади. Дарс ҳали бошланмаган. Курсдош йигитлар гап ташлашди:\n– Ҳанифахон, ой экансиз, шоколадга бой экансиз.\n– Ширин бўлса керак, а?\nҲанифа одатдагидай уятдан қизарди:\n– Йўқ, туғилган куним эмас. Шунчаки, беришди, – деди ва қутини очиб, майл билдирганларга шоколаддан тарқатди. Ҳанифа шу пайт кимлардир унга ҳавас билан тикилиб турганини ҳис қилиб, ғурурланиб қўйди. Бироз фурсат ўтгач, хонага профессор билан бирга факультет декани, унинг ёрдамчиси кириб келди. Салом-аликдан сўнг талабаларга шартнома муддати тугаётганини, вақтида тўламаганлар дарсга киритилмаслигини эслатиб қўйишди. Ҳанифа бу борада бош оғритмаса ҳам бўлади, ота-онасининг хабари бор. Ҳозир “кўринмас одам”га қандай миннатдорлик билдириш кераклигини ўйлаши зарур. “Салом. Хайрли кун. Ширинлик учун катта раҳмат!”. Дарҳол какку овози янгради, жавоб келди: “Салом, гулим. Арзимаган нарса учун раҳмат дейишнинг ҳожати йўқ. Ҳаётимга кириб келганингиз учун сизга раҳмат!”.\n– Дилқулова, доскага марҳамат. Дафтарингизни ҳам олиб чиқинг.\n– Менми? Устоз, узр, бугун дарсга тайёр эмасман. Кеча… кеча мазам бўлмаганди, – биринчи марта ёлғон гапиргани учун Ҳанифа қулоқларигача қизариб кетди.\n– Шундайми, майли, сизга ишонаман. Лекин кейинги дарс албатта тайёр бўлинг.\nУ биринчи марта ёлғоннинг ширин мазасини туйди. Танаффусда ёнига Маҳлиё келиб ўтирганини сезмай ҳам қолибди.\n– Бунақа вазиятлар бўлиб туради. Ҳаётда ўқишдан ҳам муҳим нарсалар бор ахир, тўғрими, – мулойим жилмайди Маҳлиё. – Энди қачон “почча” билан таништирасиз? Уялманг, ахир курсдошмиз-ку.\nҲанифа бу гапдан алланечук ғалати бўлиб кетди. Яна лўппи юзлари бир зумда қизарди. Аммо ҳали ўзи кўрмаган йигит билан қандай таништиришни ўйлаб, жавоб беришга оғиз жуфтлаган ҳам эдики, телефони жиринглаб суҳбатга аралашди. Ҳанифа юраги така-пука бўлиб рақамга қаради. Қўнғироқ қишлоқдан экан. Маҳлиёга узр айтиб, жавоб бергани хонадан чиқди. Отаси билан энди салом-алик қилаётган пайтда иккинчи йўналишдан ўша таниш рақам чиқиб қолди. Гарчи Ҳанифа ҳайратда қолган бўлса-да, отаси билан суҳбатни бўлишга қурби етмади. Отасининг қишлоқдошлар ҳол-аҳволи ҳақидаги, шартнома учун жўнатаётган пуллари уч кундан сўнг етиб бориши тўғрисидаги гаплари Ҳанифанинг қулоғига кирмай қўйди. Суҳбат тугагач, телефони қўллари орасидан тушиб кетишига бир баҳя қолди. Шу пайтгача у қўнғироқ қилиши ҳам мумкинлигини хаёлига келтирмаганди. Нима қилишини билмай бир нуқтага қадалиб қолди. Охири эътиборга эътибор билан жавоб бериш керак, деган қарорга келди ва қўнғироқ қилиш тугмасини босди. Мана, бир марта чақирди, иккинчиси, учинчиси… Йўқ, кўтармади. Кўзларига ёш қалқди. “Бошқа билан гаплашаётганимни билиб, нотўғри хаёлга борган. Яхшиси, SМS ёзаман: “Узр, сизга жавоб бера олмадим. Отам билан гаплашаётган эдим. Яна бошқа хаёлларга борманг”. Профессор келаётганини кўргач, хонага киришга мажбур бўлди. Жойига ўтирган ҳам эдики, какку овози янгради. Дарров қаради: “Ҳанифа, сизга ўзимдан ҳам ортиқ ишонаман. Нотўғри хаёлга умуман борганим йўқ. Фақат қайтиб қўнғироқ қилганингизда овозингизни эшитишга ҳали тайёр эмаслигимни ҳис этдим. Бу одобсизлигим учун мени кечиринг”. Елкасини босиб турган тоғ қулаб тушгандай енгил тортди.\nҲанифанинг умр мазмуни телефонидаги какку овозига илҳақликдан иборат бўлиб қолди. У гоҳ ширин орзулар кетидан қувар, гоҳ бу орзулари жиловини “Нега кўринмаяпти?” деган ўй тортиб қўярди. “Балки уни мен билан кўриб қолишларидан чўчирмикан? Мен билан ёнма-ён туришдан ор қилса-чи?.. Йўғ-е, ундай бўлганида шу вақтгача менга бунчалик ҳиссиётли сўзларни жўната олмасди-ку. Ёки… Ўзининг бирор нуқсони бормикан… оқсоқмикан ё? Ўзи асрасин. Балки илк учрашувимиз учун махсус қайсидир кунни белгилаётгандир…”. Ёзишмаларга, ўй-хаёлларга гувоҳ кунлар эса аста ўтиб борарди…\nБугун дарсдан қайтишда Маҳлиё унга ҳамроҳ бўлди.\n– Сиз ҳам ётоқхонагами? Кеча йўқ эдим, декан келиб мажлис қилибди-а? Йўқларга индамадими? – деб сўради у.\n– Давомат қилмади, умумий йиғилиш бўлди. Кейинги ҳафтада қилиниши керак бўлган ишлар ҳақида гапирди.\n– Унда яхши. Дарвоқе, Ҳанифа, байрамни “почча” билан нишонласангиз керак-а?!\nҲанифа бундай гапларга кўникиб қолган бўлса-да, қизариш ҳали ҳам унга бегона эмасди:\n– Қўйинг, бунақа гапларни.\n– Биламан сизни. Балки, “почча” катта совға билан келар, дейман-да.\nЎз қаватларига чиққач, хоналарига тарқалишди. Бугун овқат қилиш Ҳанифанинг навбати бўлгани учун кийимларини алмаштириб ошхонага борди. Ҳали хонадоши келмаган ҳам экан. “Ўша куни у менга нима дер экан? Байрамда учрашувга таклиф қилиб қолса, нима қиламан? Қайси кўйлагимни кийиб чиқаман? Ҳар эҳтимолга қарши, кимдандир қарз олиб турай. Куйиб кетган пиёзнинг ҳиди сураётган ширин хаёлларининг таъмини бузиб юборди. Нима овқат қилаётганини бир зум эслади-да, қозонга сув солиб, хонасида қолиб кетган телефонини олгани югурди. Кутганидай орзубахш рақамдан хабар келган: “Яхшимисиз, қалбим зулматини ёритган Ҳанифам? Чарчамаяпсизми? Афсуски, сизга ўзим учун нохуш бўлган хабарни етказмоқчиман. Хорижга магистратура учун ҳужжат топширгандим. Боягина эртага эрталаб Англияга учиб кетишим ҳақида хабар қилишди. Олдингизда жудаям хижолатдаман. На сиз билан кўриша олдим, на байрамни нишонлаш насиб қилди. Ўша кунни интизорлик билан кутаётгандим. Фақат мендан ранжиманг”. Ҳанифа руҳи чиқиб кетган жонсиз танага айланиб қолди. Жойидан жилишга мадори етмади. Кўзини деразадан кўриниб турган мовий осмонга қаратди. Шу даражада тип-тиниқки, гўёки кўм-кўк уммон самога айланиб қолгандек. Ҳанифага аста-секин ранг кирди, яна ўша қувноқроқ ҳолатига қайтди ва жавоб ёзишга киришди: “Раҳмат, яхши. Табриклайман, эшитиб хурсанд бўлдим! Бемалол эcон-омон бориб келаверинг. Асло хижолат бўлманг”. Какку овози куттириб ўтирмади: “Тушунганингиз учун раҳмат, Ҳанифа. Март охирларида қайтсам керак. Сиз билан у ердан боғланишга ҳаракат қиламан. Ўзингизни эҳтиёт қилинг, гулим. Майли, яхши қолинг”. Ҳанифа номаълум шаҳзодаси нафақат уни севишини, балки хорижда ҳам ўқишини эшитиб, унга қанчалик ҳавас қилишларини ўйлаб юрагидаги ғашликни ҳайдашга уринди.\nКеча отаси шартнома пулини киракаш-таксичидан бериб юбораётганини айтди. Бироздан сўнг Ҳанифа келишилган манзилга бориши керак. Устозидан рухсат олиб, шошилганча зиналардан тушиб кетаётган эди, кимнингдир “Ҳанифа” деган чорлови уни таққа тўхтатди. Гурс-гурс ураётган юрагини ҳовучлади, аммо орқасига қарашга ўзида куч тополмади. Яна йигитнинг ўша чақирувидан сўнг аста бурилди. Қараса, деканатда ишлайдиган, ўттиз ёшлардаги, бўйи пастаккина, Ғанишер ака қўлида қоғоз билан турарди. – Яхшимисиз, Ҳанифа? Сизни излаб чиққандим. Шошяпсиз, шекилли. Кўп вақтингиз кетмайди. Мана бу анкетани тўлдириб беринг. Фақат сизники қолган.\nҲанифа чуқур хўрсинди-да, қоғозни шоша-пиша тўлдиришга киришди.\n– Мана бу ерига исм-фамилиянгиз, кейин туғилган жой, сана, йилингиз, бу томонига ота-онангизнинг исм-шарифлари ва телефонлари, бу ёққа доимий ва ҳозирги яшаш манзилингиз, охирига ўзингизнинг телефон рақамингиз. Мабодо, айрим курсдошларингизга ўхшаб бир нечта рақамингиз бўлса, ўшаларни ҳам ёзинг.\nҲанифа ҳаммасини тўлдириб, қоғозни узатар экан, бехосдан кўзи таниш рақамларга тушиб қолди. Бу рақамлар ҳар сафар какку овозидан сўнг юрагини ҳаприқтириб пайдо бўладиган, номаълум соҳибининг умидбахш муждалари билан оромини ўғирлаган, туну кунга айланган хаёлларидан гўзал эртаклар тўқиган ва уни дунёда севилиш деган бахт борлигига ишонтирган ўша сирли рақамлар эди. Ҳанифа хатосини тузатиш баҳонасида қоғозни қайтариб олди. Аввалига, шунчалик боғланиб қолганим учун кўзимга кўринди, деб ўзига ишонмади. Сўнг бутун вужуди кўзга айланди. Бу сонлар кимнингдир иккинчи телефон рақами сифатида ёзилганди. Адашмаслик учун Ҳанифа титраётган кўрсаткич бармоғини аста юргизиб, ўша қатордаги исм-фамилияга олиб борди… Йўқ, адашди, шекилли. Ич-ичидан бир туйғу адашган бўлишини Худодан ёлвориб сўрарди. У исм-фамилияга қайта-қайта кўз югуртирар, лекин рақам соҳиби ўзгармасди. Сумкасидан дарров телефонини чиқарди-да, рақамларни биттама-битта солиштирди…\nЭртага хотин-қизлар интизорлик билан кутадиган сана – 8-март. Айрим қизлар бугунданоқ байрамни нишонлашни бошлаб юборишган. Шундай бўлса-да, қаттиққўллиги билан ном чиқарган домланинг дарсига ўн беш дақиқа олдин ҳамма йиғилган. Мана, эшик аста очилиб, сочини ўзгача турмаклаган, пардоз-андози ўзига ярашган, эгнида янги кўйлак, бир қўлида даста атиргуллар, яна бир қучоғида катта оппоқ айиқни қўлтиқлаганча Ҳанифа кириб келди. Сукунат ўтирганларни ўзига ўхшаб гунг ва соқовга айлантирди. Биров вақтни тўхтатиб қўйгандек бир зумга ҳеч ким қимирлай олмади. Ҳанифа аста юриб қўлидагиларни бўш турган орқа партага қўйди-да, жойига келиб ўтирди. Айниқса, унинг юзига яқинда чизилган кибрли табассумнинг сиёҳи ҳали қуримаганди. Шундан сўнг атроф яна ҳаракатга келди. Ҳамма япроқ кемираётган бир уй пилла қуртига ўхшаб пичирлашга тушиб кетди. Фақатгина Маҳлиё ҳали-ҳануз қимир этмасди.\nДарслар тугагач, Ҳанифа билан бирга ётоқхонага кетувчи қизлар сафи кенгайди. Йўл бўйи гоҳ униси, гоҳ буниси унинг қўлидагиларни кўтаришиб юборишга рухсат сўрар, атиргулларни эса ҳидлайвериб безор қилишганди. Ётоқхона ёнига етганда Ҳанифа таққа тўхтади:\n– Дарвоқе, қизлар, малол келмаса, буларни хонамга киритиб қўя оласизларми? Ҳозир кетишим керак, мени кутишяпти.\nҚизлар ҳавас билан табассум қилганча, “албатта” деб чуғурлашди. Шу пайтгача бир четда лом-мим демай келаётган Маҳлиё бирдан жонланди:\n– Сиз ҳам чатоқсиз… – Маҳлиё ниқобсиз гапираётганига бирдан ақли етди. – Байрамни “почча”миз билан нишонласангиз керак, деб тўғри топган эканман-да. Мен учун муҳими, бахтли бўлсангиз бас.\n– Ҳа, “почча”нгиз ҳоли-жонимга қўймаяпи, керакмас, десам ҳам. Ҳозир ҳам кутиб турибдилар. Майли, мен кечикмай… – деди-ю, машина тўхтатиб, турфа ниятли нигоҳлар кузатуви остида жўнади.\nКурсдошлар ўз ҳайратларини ўртоқлашиб, йўл бўйи бу қиз китобдан бошини кўтармайдиган, бировлар устидан кулса-да жилмайиб қўядиган, ўзига ярашмайдиган кийимлар киядиган, уларнинг наздидаги “лаққи” Ҳанифа эканлигига ўзларини ишонтириб боришди. Ҳамма ўз хонасига тарқалиб кетгандан сўнг ҳам бу мавзу улар билан бирга анча вақтгача хоналарда айланиб юрди. Фақат Маҳлиё қўли ҳеч ишга бормай хонасида ўтириб қолди. Бу ҳодисага асло ақли етмас, ўзига тинмай саволлар ёғдирар эди. Эшикнинг шаҳд билан очилишидангина ўзига келди. Дугонаси Шоҳиста ҳовлиққанча кириб ёнига чўкди-да, унинг хаёлларини ўқиб тургандай гап бошлади:\n– Нима бўляпти ўзи, Маҳлиё? Ахир, қанақасига?.. У фақат сиз жўнатган SМSларга жавоб ёзарди, телефонда ҳам гаплашса уйдагилари билан гаплашарди-ку.\n– Билмадим, менинг ҳам бошим қотган. Умуман ақлим етмаяпти. Ҳанифага анови атиргулни, шоколадни синглингиз орқали биз берган бўлсак… Чет элга кетиш ҳақидаги SМSни ўтган куни ёзган бўлсам. Қисқа фурсат ичида бирортани топган бўлиши мумкинми? Бунақа қиммат совғаларни ким бериши мумкин?\n– Тўсатдан ўзига ўхшаган семиз бахт қуши қўнди десак, биров ёқтириб қоладиган аҳволда ҳам эмас. Кийиниши, пардози учун ёнида ҳемири бўлмаса. Уйдагиларимдан пул сўрамай деб кун бўйи оч юрган пайтларини ҳам биламан… Нимаси борки, биров ёқтириб қолса… Тўғри, бошлаган ўйинимиздан сўнг сал ўзгаргандай бўлувди. Лекин бугун умуман бошқа қизга айланиб қолибди.\n– Уф, ҳозир жинни бўлиб қоламан. Унда ким Ҳанифага бунчалик хуштор бўлиши мумкин? Ким?\n– Майли қўяверинг. Ҳали келади-ку, шунда аниқлаштириб оламиз. Дарвоқе, “Мажнун”ингиз байрамга нимадир бердими?\n– Ўқишдан сўнг ётоқхона олдига бораман, деганди. Ишқилиб, ўтган сафаргидай китоб кўтариб келмасин-да. Ўзингизники-чи?\n– Меникиям сизникидан қолишмайди, шекилли. Аввалига бойроқдай туюлганди-да. Бўлмайдиганга ўхшайди бу… – деб икки дугона анча вақтгача ҳасратлашиб ўтирди. Шоҳиста кетишга чоғланиб, дераза томонга яқинлашди:\n– Ў, ниҳоят бизнинг қурбақадан маликага айланган дугонамиз келяпти. Қўлида яна алланима.\nМаҳлиё дераза ёнига югурди. Дарҳақиқат, Ҳанифа қўлида каттароқ қути билан ичкарига кириб кетди. Икки дугонанинг кўзлари анча вақтгача бир-бирларига сўзсиз қадалиб қолди. Орадан чой қайнар вақт ўтгач, хонадаги сукунатни Ҳанифанинг қувноқ овози бузди:\n– Яхшимисиз, қизлар? Ие, тинчликми, хомуш кўринасизлар? Ширинлик билан чойга чақираётган эдим, юринглар. Кайфиятингиз ҳам кўтарилади. Яна уч-тўрт қизни айтдим.\nКутилмаган таклифдан каловланиб қолган дугоналар қизиқсиниб унинг ортидан эргашдилар. Стол устида айрим талабаларнинг фақатгина тушларига кириб чиқадиган, мевалар билан безатилган катта торт савлат тўкиб турарди. Қолганлар ҳам келишди. Ҳанифа тортни бамайлихотир бўлаклаб, кетма-кет узатди. Қизлар боядан бери ичларида тошиб кетиш арафасида турган саволларини ёғдира бошладилар. Ҳанифа сирли табассум билан уларни тингларди.\n– Хуллас, келишилган жойимизда учрашдик. Борсам, кафедаги стол ва стул усти атиргуллар билан тўлдирилган. Шундай гўзал эдики! Кейин мен отини билмайман, аллақандай овқатлар, ширинликлар буюрдилар. Тамадди қилдик, суҳбатлашдик. Мана бу тортни дугоналарингизга олиб боринг, деб бериб юбордилар.\nҲанифа қисқагина қилиб, хотиржам оҳангда шуларни айтиб берди. Ўзини бундай тутиши унга янада сирлилик бахш этарди. Кейин гап гоҳ домлаларга, гоҳ курсдошларга, гоҳ дарсларга кўчар, аммо ҳар замонда Ҳанифанинг мавзусига қайтиб келарди. Кечга яқин дугоналар унга миннатдорлик билдиришганча ўз хоналарига тарқалишди. Бу сафар уйқусизлик Маҳлиёникида тунашга қарор қилди.\nҲанифадаги бу ўзгаришлар, номаълум йигитнинг унга ошиқ бўлиб қолгани кўпчиликнинг оғзида чайналар, курсдошлари орасидаги мавқеи ҳам анча кўтарилганди. Ҳанифа борган сари ўзини совуқ тутар, шунга қарамай атрофидаги ”парвона”лар сони ошиб борарди. Ҳар куни гоҳ дарсхонага, гоҳ ётоқхонага кўзни қувонтирадиган тортлар, телевизордан рекламаси тушмайдиган қимматбаҳо ширинликлар олиб келар ва, албатта, уларни курсдошлари, айниқса, Маҳлиё билан баҳам кўрарди. Маҳлиё ўйлайвериб, эти суяги билан бир бўлай деганда тақдирга тан берди ва у ҳам гирдикапалак бўлувчилар сафидан жой олди. Аммо ҳаммадан ўзини устун билувчи Маҳлиё Ҳанифанинг табассумли юзини, номаълум йигитдан олаётган совғаларини кўрганда, ичини нимадир қаттиқ тирнаб қўярди. Чунки у ҳали-ҳануз Ҳанифани юксак эътиборга, муҳаббат туйғусига нолойиқ деб ҳисобларди.\nКунлар ўзаро қувалашиб Ҳанифанинг туғилган куни ҳам етиб келди. Бугун курсдош қизларни ўзлари берадиган совғадан ҳам кўра Ҳанифанинг нима кўтариб келиши кўпроқ қизиқтирарди. Ҳаттоки, бу борада ўз тахминларини айтиб, гаров ҳам боғлашган. Вақт ўтган сари ётоқхона деразасидан мўралаб турган талабалар сонининг ортиб бориши худди асалари инини эслатарди. Мана, шом юзига қизғиш пардасини ёпган бўлса-да, кутилаётган инсондан дарак йўқ. Одатда Ҳанифа ҳеч қачон бунчалик кеч қолмасди.\n– Ана, ана, келяпти, – қичқирди кимдир. Бир-бирларига тиқилишиб бошларини деразадан чиқаришди. Гўёки улар кимсасиз оролда чорасиз қолишган-у, қутқаргани халоскор пайдо бўлгандек эди. Кўтарилган чуғур-чуғурдан қушлар ҳам ҳайратда жим бўлиб қолди. Ҳамманинг кўзи Ҳанифанинг қўлидаги нарсага қаратилган.\nЎзига оро берган Ҳанифа ўша сирли табассум билан қўлида чиройли безатилган катта саватни кўтарганча ётоқхонага яқинлашди. Икки йигит дарров тушиб, ёрдамга шошилди ва Ҳанифанинг хонасига авайлаб олиб чиқиб беришди. Шу заҳотиёқ қизлар у ерга гувва ёпирилдилар. Бутун даҳлизни гулларнинг ёқимли ифори тутди. Саватда бир қучоқ қип-қизил атиргуллар бир давра гўзал қизлардек ястаниб ўтиришарди. Айримлар гулларни ҳидлашга тушиб кетган бўлса, яна айримлар уларни санашни бошлаб юборди. Шу пайт кимдир ҳайрат билан қичқириб юборди:\n– Даҳшат, қизлар, кинодагидай уч юзта атиргул экан.\n– Йўқ, уч юз битта, – биринчисининг хатосини тузатди кимдир.\n– Адашяпсизлар, менда уч юз бешта чиқди.\n– Қандай бахтли қизсиз-а? Ҳанифа, ўзингиз айта қолинг, нечта атиргул бор?\n– Билмадим, лекин “Дилимдагиларни изҳор қилишга бу уч юз битта атиргул камлик қилади” дегандек бўлувдилар, – деди сокин, аммо табассум билан.\n– Вой, қаранглар, ўртадаги атиргулнинг устида қизил қутича ҳам бор экан. Очсак майлими?\nҲанифа жилмайганча бош ирғади, унинг нигоҳи қутичадан кўз узолмаётган Маҳлиёда эди…\nҚутича ҳам очилди. Ётоқхонанинг бутун биносини 5-қаватда кўтарилган қийқиришлар, чалинган қарсаклар овози тутди. Бунга қутичадан чиққан бежирим ишланган тилла узук сабаб бўлганди. Кўтарилган шовқиндан ўпкасини қўлтиқлаганча ётоқхона назоратчиси югуриб чиқди ва йиғилганларни ўз хоналарига тарқатиб юборди…\n– Дилқулова, декан ўринбосарининг хонасига кирар экансиз.\nҲанифа юрагини хавотир билан ғижимлаган кўйи Жумаевнинг рўпарасига келиб тўхтади. Очиқ қолдирилган эшик ғийқиллаганча йўлакдаги талабалар шовқинига ва яна нималаргадир интиҳо ясагандек шарқ этиб ёпилди. Декан ўринбосари сийрак сочлари тарам-тарам қилиб таралган бошини ҳадеганда столдан кўтармади.\n– Чақирган экансиз?\nЎринбосар ҳамон бошини кўтармасди, унинг ҳеч нарса ўқимаётганлиги, нохуш бир гапни айтишга тайёргарлик кўраётганлиги шундоқ кўриниб турарди. Ўртага асрга татигулик жимлик чўкди. Ногаҳон номсиз бир сезим Ҳанифанинг юрагидаги ғижимларни ёя бошлади ва уни хотиржамлик рангига бўяди. Қиз ўз-ўзи билан курашар, вақтинчалик аламли тантаналар ниҳоясига етганини англатувчи нуқта ҳозир қўйилажагини, йўқ, йўқ, қўйилиб бўлганини ҳис қилди. Бирдан дунё бўшаб қолди: на рақиб бор, на дўст бор. Мана бу аудиториялар, курсдошлар ҳам, олисдаги қишлоғи ҳам, эртанги кун ҳам маънисизлик қаърига ғарқ бўлди.\n– Ҳанифа, – деди ўйлайверганидан чуваккина юзи бўғриқиб кетган ўринбосар, – муҳлат бердик, муҳлат бердик. Аммо тўламадингиз. Декан билан ректоратга чиқиб келдик. Аммо иложи йўқ, қоида ҳаммага бир хил, ҳайдалади, деди.\nҲанифанинг умид чироғи осилиб турган нозик ришта узилиб кетгандай, атрофини зулмат қоплагандай бўлди.\n– Аммо сизнинг аълочи талабаларимиздан эканингизни, шарт-шароитингизни тушунтирдик. Ректор охирги имконият, деди. Манави ҳужжатга танишдим, деб қўл қўйишингиз керак экан. Уч кунда тўламасангиз, унда кейин бошқа чорамиз қолмайди…\nҲанифа қизлар келиб қолишидан хавотир ила кийимларини шоша-пиша катта сумкага жойларди. Мана бу муҳаббатга алданиш кўйлаги, мана бу интизорлик ва алам кўйлаги, мана буниси изтироб кофта-юбкаси, буниси томоқларини бўғган, ташқарига отилиб чиқолмаган хўрлик шарфи, мана бу сўнгги интиқом – қутичадаги мўъжаз тилла узук… Отаси юборган контракт пулининг дард ва ғамга эврилган парчалари. У биров қувиб келаётгандек югургилаганича катта йўлга чиқди. Бир зум иккиланиб қолди – қаёққа? Саволга жавоб ҳам, жавобга фурсат ҳам йўқ эди. Тезроқ. У нимадан қочаётганини ўзи ҳам билмасди. Ҳаллослаб борар экан, кўксидан яраланган жонзотнинг ўкиригига ўхшаш бир фарёд бўлиниб-бўлиниб, нафаси билан бирга отилиб чиқар, бу на йиғи, на дод эди. Аммо кўзида ёш йўқ, юрак изҳорининг сўнгги булоғи ҳам қуригандек эди.\nҲанифа жуда узоқ юрди. Оёқларига суйкалиб, тап-тап урилиб, уни шошмасликка, орқага қайтишга ундаб келаётган сумкаси ниҳоят унинг қўлидаги, йўқ, йўқ, бутун вужудидаги қувватни сўриб олди-да, бор оғирлигини ташлаб, уни тўхташга мажбур қилди. Ҳанифа сумкасининг устига мажолсиз чўкди. У йўлнинг ҳаёт қўшиғи – автолар ва одамлар шовқинини эшитмас, нигоҳлари номаълум нуқтага қадалганча қотиб қолган, миясининг қайсидир қатида бошланган оғриқ бошини ёриб чиқиш пайида эди.\nШу пайт унинг онги-шуурига нимадир кирмоқчи бўлиб уринаётганини ҳис қилди. Диққатини жамлаб бунинг овоз эканини, телефонидан таралаётган какку овози эканини зўрға англади. Какку овози! Жонини биров буровга олгандай инграб юборди. Какку овози яна янгради. Дафъатан миясида бир фикр чириллаб айлана бошлади, телефонни отиб юбориб, ўзини машина тагига ташласа-чи? Ҳаммасидан қутулади. Ногаҳон дарвоза олдида жудоликни кўтаролмай йиқилиб ётган онаси, Тошкентдан тобутини олиб кетаётган бир бурдагина отасининг қиёфаси кўз ўнгида намоён бўлди. Хўрлиги келди. Яна какку овози. У нима қилаётганини ўзи ҳам англамаган, ихтиёрсиз ҳолда ярим очиқ ҳамёнидан телефонини қўлга олди. Қатор SМSлар. Ҳаммаси битта телефондан. “Ҳанифа, дарсдан чиқиб бизникига кел. Муҳим гап бор. Роҳила”. Ичидан кинояга ўхшаш бир нарса чизилиб ўтди: дунёда муҳим нарсаям борми? Какку овози яна бир неча бор янгради. Ўша хабар. Ҳанифа узоқ ўтирди. Киракашлар машинани бибиллатиб тўхтатиб, “Қаёққа?” деб сўрайвериб жонига тегди. Ниҳоят, у ўрнидан қўзғалди. Ётоққа йўл йўқ, қишлоққа йўл йўқ…\nЭшикни очган Роҳила хурсандлигидан терисига сиғмай кетди.\n– Хайрият-эй, келдингми, дугонажон? SМSга жавоб ҳам ёзмайсан?\n– Ёзиб ўтираманми, бир кириб ўтай дедим.\n– Эҳ-ҳэ, катта сумка кўтариб олибсан?\n– Уйга кетмоқчи эдим.\n– Эрта-индин кетарсан. Қани, ичкарига кир.\nҚанд-қурс, чой-нон қўйилганидан чеҳраси очилган дастурхон икки қишлоқдош дугонани ёнига чорлади, дугоналар рўбарў ўтиришди. Роҳила чойни қайтараркан, гапни нимадан бошлашни ўйлаб кайфиятсиз ўтирган Ҳанифага зеҳн солди.\n– Рангинг бир аҳвол, мазанг йўқми?\n– Йўқ, яхшиман. Шу… сессиядаги имтиҳонлар чарчатди, шекилли.\n– Парво қилма. Уйдагиларни бир кўрсанг чарчоғинг чиқиб кетади. Қани ол, дастурхонга қараб ўтир. Энди… Мен ҳозир, овқатнинг тагини пасайтириб келай.\nОвқат оловиними, ичидаги ҳаяжон оловиними пасайтириб келган Роҳила гап бошлади:\n– Ҳанифа, шу… кимдир нимагадир сабаб бўлади. Шу… биз болаликдан дугонамиз… Тўхта, аввал сўраб олай, фақат тўғрисини айт… бирорта йигитинг борми?\nҲанифа биров бошига тош билан ургандай карахт бўлиб қолди. “Ётоқдаги гапларни бу қаердан эшитган? Қишлоққаям етиб боргандир?..”\n– Қўйсанг-чи шунақа гапларни.\n– Менга қара, барибир шу савдо бугун бўлмаса, эртага бошингга келади. Аввал эшит. Туғилган кунимда келганинг эсингдами? Бу гап ўша кундан кейин бошланган.\nҲанифа энди донг қотиб қолди. “Демак, менга келган SМSни ўқиган. Қандай қилиб? Телефон қўлимда эди-ку…”\n– Нима гап бошланади?\n– Менга қара, меҳмонларни кўрувдингми? Уларни бирортасини танирмидинг?\n– Нима деяпсиз? Ҳеч ким келгани йўқ эди-ку…\n– Гапни бўлмай тур. Зинадан тушиб кетаётганингда меҳмонлар чиқиб келаётган экан, шундайми? Ўшаларнинг ичида мен билан бирга ишлайдиган Гулнора билан акаси ҳам бор эди.\nҲанифа кераксиз бўлиб қолган буюмларни ташлаб юборишдан олдин яна бир бор титкилагандек хотирасини титкилай бошлади. Зинадан кўпчилик чиқиб келаётганди. Икки қишлоқдош қиз билан саломлашди. Ўша пайт дарду дунёси ўзига етиб ортарди. Кимдир “Яхшимисиз?” деди. Жавоб бердими-йўқми, ташқарига отилди. Тамом.\n– Ўша Гулноранинг акаси сени билар экан…\n– Нима? Билар экан? Роҳила, ётоқхона шунақа ғийбатларга тўлиб ётибди, жонимга теккан…\n– Ётоқхонангдаги ғийбатлар бошқа. Ҳозир гап сен ҳақингда кетяпти. Бирпас сабр қил, илтимос. Билар экан дегани учрашиб юрган экан, дегани эмас-ку, бир марта кўрган экан.\nҲанифа бу ёғига Роҳиланинг гапларини охиригача эшитишга маҳкум эканлигини англаб, бўшлиққа қарагандай дугонасига тикилиб ўтиришдан бошқа чора топмади. Бундай пайтларда қизлар қизиқиб, “Қачон, қаерда кўрган экан?” деб берадиган саволлар ҳам бўлмаганидан Роҳила йигитнинг таърифига тушди:\n– Гулноранинг айтишича, акасига ҳар қанақа қизлар ёқавермаскан. Бир-иккитасини кўрсатишган экан, бўлмайди, дебди. Яна топиб қистайверишган экан, мени тинч қўйинглар, керак пайти ўзим топаман, дебди. Келиб-келиб, кутилмаганда зинада сени кўриб қолибди. Бу қизни илгари кўрганман, студентлигиниям биламан, лекин отиниям, қаерда ўқишиниям билмасдим, суриштириб ҳеч бўлмаса телефонини олиб бер, дебди синглисига. Сен ҳақингда нима дебди дегин: кўп қизларнинг кўзида таъма бор, мен чиройлиман, мен сенга ёқдимми ёки пулинг кўпми, қаерда ишлайсан, шунга қараб муомала қиламан, деган ёзув ёзилган турармиш. У сенинг кўзингда бунақа ғубордан асар ҳам кўрмабди. Қара, қандай диққатли йигит экан, бир марта кўрганда шунча нарсани илғаб олибди. Кейин сени роса излаган экан… – Роҳила яна нималарнидир айтсамми, айтмасамми деб бироз ўйланиб турди. – Хуллас, ўша кундан бери Гулнора “Гаплашдингизми?” деб ҳолимга қўймайди. Исмингни айтдим, ўзингдан сўрамасдан институтингни, телефонингни айтмадим. Шу пайтгача ўйладим, балки йигити бордир, дедим, Ҳанифага ёқмаса-чи дедим, қишлоқда Роҳила Ҳанифага эр излабди, деган гап чиқса-чи, дедим. Кеча Гулноранинг бир-икита аччиқ гапи жонимдан ўтиб кетди. “Акамни паст кўряпсанми ёки бизнинг бирор ёмонлигимиз борми?” деди. Ухламай чиқдим… Нима дейсан, телефонингни берайми, ё бир учрашиб кўрасанми?\nРоҳила дугонасидан садо кутиб узоқ ўтирди. Жавобсиз жимлик жонига тегди.\n– Бир нарса десанг-чи! Ё кўнглимда биров бор деб айт…\n– Роҳила, мениям, ўзингни ҳам қийнама. Ҳозир менда кўнгил ҳам йўқ, ичида биров ҳам йўқ. Биров билан учрашиш хоҳиши ҳам йўқ. Жуда чарчаганман.\n– Ўқиш адойи тамом қилибди сени, – Роҳила ҳавоси чиқарилган пуфакдай бўшашиб қолди, кайфияти тушиб кетди. – Майли, дамингни ол, ўзингга кел. Кейин гаплашамиз бу гапларни.\nЭрталаб Ҳанифа уйқудан турганда Роҳиланинг эри ишга кетиб бўлган, боласи боғчага қўйиб келинган эди. Икки дугона чой ичишга ўтиришди. Роҳила кечаги гапни қўзғамади, аммо одатдагидан сермулозаматроқ туюлди. Уни ол, буни ол, деб қистар, боласининг қилиқларини айтиб куларди. Лекин нимадандир безовта эди.\nШу пайт эшик қўнғироғи жиринглаб қолди. Роҳила отилиб туриб эшикка югурди.\n– Ассалом-алейкум, келинглар-келинглар. Вой, нима қилиб юрибсиз овора бўлиб. Қани, ичкарига. Дугонам келиб қолган эди. Бу хонага, қани, марҳамат…\nХонага бўйи пастроқ, сочларини орқасига турмаклаб олган, истараси иссиққина қиз жилмайганча кириб келди. Орқасида бир йигит турарди.\nРоҳила меҳмонларни Ҳанифага таништирди:\n– Бу Гулнора, бирга ишлаймиз. Бу киши акалари…\n– Юсуф акам, – деди кулиб Гулнора.\nТаништирув шунчалик тез юз бердики, меҳмонлар ҳурмати учун тик турган Ҳанифа нима бўлаётганини англашга ҳам улгурмади. У аввал қизга, сўнг йигитга қаради ва… турган жойида қотиб қолди.\nМашинанинг олд ойнасидан бир лаҳза тикилган ўша нигоҳлар, уйқусиз тунлардаги хаёллар, саробга айланган орзулар, какку овози ҳар янграганда кўз ўнгида намоён бўладиган сиймога айланиб қаршисида турарди.\n– Яхшимисиз? – деди йигит. – Ўша куни уйга яхши етиб бордингизми?\n“Ҳой, эҳтиёт бўлинг, синглим. Яхшиямки, сизга ҳеч нарса қилмади, Худонинг ўзи асради” – бир пайтлар такрорланаверганидан қўшиқдай ёд бўлиб кетган ўша сўзларнинг соҳиби!\nҲанифанинг жавоб қилишга тили айланмас, кўзларида ёш жилоланиб турарди.\n← Аввалги Аввалги Исматулла Абдуллаев. Абу Мансур Абдулмалик Ас-Саолибий\nКейинги → Кейинги: Нуруллоҳ Аббосхон. Жайдари келин (спектакль)


Маънавий илдизи бақувват фарзанд жиноят кўчасига кирмайди! — Nargis.uz\nМаънавий илдизи бақувват фарзанд жиноят кўчасига кирмайди!\nҲар бир жамиятнинг, унда яшайдиган инсонларнинг тақдири ва келажаги албатта етакчи куч ҳисобланмиш ёшлар тарбияси билан чамбарчас боғлиқ. Шу боис маърифатпарвар шоир Абдулла Авлоний ёшлар тарбиясини “Тарбия биз учун ё ҳаёт — ё мамот масаласидир” дея таърифлаган эди. Тарбияга эътиборсизлик фарзанд келажаги учун хавф солувчи асосий омилдир. Айрим ҳолларда ёшларнинг билиб-билмай жиноятга қўл уришига айни тарбиядаги хато сабаб бўлаяпти.\nЖиноят ишлари бўйича Тошкент шаҳар судининг раиси Бахтиёр Исломов билан суҳбатимиз шу мавзу теграсида кечди.\n— Мамлакатимизда тинчлик осойишталикни таъминлаш, жамоат тартибини сақлаш ва жиноятчиликнинг олдини олиш борасида кўплаб ишлар олиб бориляпти. Бундай тадбирлар, айниқса, ёшларнинг жиноятга қўл урмаслиги борасида бажарилаётган ишлар қандай натижа беряпти?\n— Ўтган 2018 йилда пойтахтимизда содир этилган жиноятлар 2017 йилга нисбатан 49,5 фоизга камайган. Жиноят содир этилмаган маҳаллалар 2017 йилга нисбатан олти ярим баробарга ёки тўққизтадан 59 тага кўпайишига эришилганлиги бу ўз-ўзидан ёшлар ўртасида ҳам жиноятчиликнинг камайганлигини билдиради. Айни пайтда ички ишлар ходимларининг 65 фоизи аҳолига яқин бўлиши учун маҳаллаларда ишлаяпти. Асосий эътибор жиноятчилик ва ҳуқуқбузарликлар профилактикасига қаратилган. Лекин шунга қарамай ёшлар ўртасида жиноятчилик ва ҳуқуқбузарликларнинг учраб тураётгани афсусланарли ҳол, албатта.\nБиз судлар аёллар, вояга етмаганлар, ёшлар томонидан содир этилган жиноятларни мунтазам равишда таҳлил қиламиз. Ҳар чорак охирида таҳлил натижалари Ёшлар иттифоқи, маҳалла фуқоролар йиғинлари, хотин-қизлар қўмиталарига юбориб, қайси ҳолатларга, нималарга аҳамият бериш кераклиги ҳақида маълумотлар берамиз.\nЎрганишлар натижасида ишсизлик, таълим муассасаларида таҳсил олаётган ўғил-қизларни ота-оналар тўла назорат қила олмаслиги, оиладаги нотинчлик, ўқув даргоҳларидаги камчиликлар турли кўнгилсизликларга сабаб бўлаётгани аниқланди. Айтиш мумкинки, ҳуқуқбузарлик содир этаётган ёшларнинг 62,2 фоизи бўш вақтини кўчада ўтказади.\nШу боис судялар ўқув муассасаларида профилактик тадбирлар ўтказаяпти. Ёшларга оид жиноятлар судда кўрилаётган пайтида бу ҳолатнинг келиб чиқиш сабаблари, жиноятга олиб келган сабаблар ўрганилади. Содир этилган ҳуқуқбузарлик ёки жиноят ҳақида хусусий ажрим чиқариш орқали судланган шахсларнинг ўқиш жойларига муҳокама қилиш учун юбориляпти. Катта аудиторияларда ёшлар иштирокида ўтказилаётган муҳокамаларда бевосита хусусий ажрим чиқарган судянинг ўзи иштирок этаяпти. Ёшларнинг ҳуқуқий онгини ошириш борасида ўтказаётган суҳбатларимизда қайси ҳаракатлар жиноят ҳисобланиши, қайси ҳолатларда ҳуқуқбузарлик бўлиши, бунинг учун жазонинг муқаррарлиги ҳақида батафсил тушунтиряпмиз.\nЙўлдан адашганларнинг тақдирига ҳам бефарқ қаралмайди. Вояга етмаганлар коллониялари, жазони ўташ муассасаларидаги ёшлар билан суҳбатлар олиб бориляпти. Уларнинг дунёқараши ўзгарганми, тузалиш йўлига ўтганми, қилмишидан тегишли хулоса чиқариб олдими, бу бўйича ҳам алоҳида тизимли ишлар олиб бориляпти. Агар содир этган жиноятининг оқибатини тушуниб етганлигига амин бўлсак, келгусида жазони енгиллаштириш, тезроқ жамиятга қайтариш масалалари ҳам кўриб чиқилмоқда. Бу борада айниқса, тарбияси оғир, уюшмаган ёшлар контингентини қамраб олиш кўзда тутилган.\n—Ёшлар ташкилотлари билан ҳамкорлик доирасидаги ишлар хусусида ҳам тўхталсангиз.\n— Ўзбекистон Олий суди ва Ёшлар иттифоқи Марказий Кенгаши билан ҳамкорлик меморандуми имзоланган. Унда ёшлар билан боғлиқ барча муаммолар, шу жумладан уларнинг бандлигини таъминлаш масаласи ҳам эътибордан четда қолмаган. Маълумотларга қараганда айни пайтда мамлакатимизда 687 минг нафар ёш ишсиз.Асосий вазифа уларнинг бандлигини таъминлаш. Меҳнат ярмаркалари ташкил этилиб, маҳаллаларда бўш иш ўринлари ҳақида уларга маълумот бериб бориляпти.Содир этилаётган ҳуқуқбузарлик ва жиноятлар ҳақида Ёшлар иттифоқи билан маълумот алмашинувини йўлга қўйганмиз. Ҳар битта ҳолат юзасидансудда кўрилаётган жараёндаёқ Иттифоқни хабардор қиляпмиз.Ёшлар иттифоқи вакиллари бу шахсларни ўрганиб, судларда кенг жамоатчилик иштироки таъминланяпти. Билиб-билмай жиноят йўлига кириб қолганлар борасида сўз борар экан, маҳалла фуқоролар йиғинидан 649 та,Ёшлар иттифоқидан105 такафилликлар сўралганини алоҳида таъкидлаш мумкин. Жами 31 нафар вояга етмаган, 325 нафар ёшлар, жами 750 нафар шахсга нисбатан озодликдан маҳрум қилиш билан боғлиқ бўлмаган жазолар тайинланди. Уларга тушунтириш-тарғибот ишлари олиб борилди, содир этилган жиноятнинг ижтимоий даражаси ниҳоятда паст бўлганларга кўмак берилди. Жазони ўташ муддатини ўтаб келганларни иш билан таъминлаш, уларнинг реаблизация қилиш, моддий ва маънавий кўмак бериш борасида ҳам талайгина ишлар қилиняпти.\n— Ҳар бир ҳукм ортида инсон тақдири бор. Суд залида ёш судланувчига ҳукм ўқиётганингизда кўнглингиздан қандай кечинмалар кечади?\n— Бир сафар интернет кафеда компьютер ўйинларига берилиб кетиб, пул тикиб, қимор ўйнаган йигитга ҳукм ўқидим.\nҚиморда кимдир ютқизади. Кейин ўртага тикилган пулни қарз олиб бўлса ҳам тўлашга мажбур.У ҳам ана шунга мажбур бўлгач жиноятга қўл урган. Пул топиш мақсадида оғир жиноят содир этган. Бу жуда ачинарли. Яна бир ҳолатда йўлда кетаётган ўсмирлар қаршисида келаётган тенгдошини тўхтатиб, қўлидан телефонини олиб қўйган. Бу бир қараганда ҳеч нарса эмасдек туюлади. Аммо, бу ҳаракат босқинчилик — оғир жиноят ҳисобланади.\nБоланинг бегонаси бўлмайди! Аслида улар ҳам сиз-у бизнинг фарзандларимиз. Уларни суд мажлиси залида, панжара ортида кўриш, ота-оналарнинг йиғлаб ўтиришига гувоҳ бўлиш жуда оғир. Шўхлиги оқибатини тушуниб етмагани натижасида ўз ҳатти-ҳаракатига енгил-елпи қараб бугун қора курсига ўтирганларга бефарқ қарай олмаймиз. Аммо, жиноят жазосиз қолса, у илдиз отиши шубҳасиз. Ёшларимиз жиноят учун жазо муқаррарлигини тушуниб етиши керак. Шу боис, ёшлар ўз ҳақ-ҳуқуқини билса, ҳатти-ҳаракатларига масъуллик сезса, уларни ҳеч ким кузатмаётган пайтда ҳам ўзларини яхши тутишни ўрганса дейман.Зеро, оқ-қорани фарқлай оладиган, ўзи, оиласи, халқининг шаъни, обрўйини ўйлайдиган, маънавий илдизлари ҳақида етарли тушунчага эга бўлган бола жиноят кўчасига кирмайди. Бунинг учун эса, жамиятимизнинг ҳар бир аъзоси масъулдир.\n— Суҳбатингиз учун ташаккур.\nАввалгиси: Европа комиссиясининг ривожланиш соҳасидаги машҳур журналистика учун Лоренцо Натали Медиа мукофоти\nНавбатдаги:ЧОҲ ҚАЗИГАН КИМЛАР ЭДИ?


Женевада ҳибсга олинган ўзбекистонликлар қўйиб юборилди\nШвеция жамоатчилик телевидениеси эфирга берган ҳужжатли филмда TeliaSonera Takilant Ltd. орқали Гулнора Каримовага пора бергани иддао қилинган эди.\nШвейцария тергов идоралари пул ювишда гумонлаб, ҳисбга олган икки ўзбекистонлик гаров эвазига қамоқдан озод қилинди. Бу хабарни Озодликка тасдиқлаган Швейцария прокуратураси тўрт нафар ўзбекистонликка нисбатан очилган тергов иши давом этаётганини алоҳида қайд этди.\nГулноранинг гумонланувчиларга алоқаси бор\nШвецияда "ўзбеклар иши" давом этмоқда\nГулнора билан келишув шведларга қимматга тушиши мумкин\nШвейцария прокуратураси Гулнорадан жавоб кутмоқда\nШоҳруҳ Собировнинг хотини намойиш уюштирди?\nПул ювганларнинг асосийси Беҳзод Аҳмедов?\n"Ўзбеклар иши" ёпилгани йўқ\n“Ўзбекистоннинг икки фуқароси 2012 йил 16 октябр куни Швейцария Бош прокуратураси томнидан гаров эвазига қўйиб юборилди. Бу муқобил чора суд томонидан 2012 йил 15 октябр куни қабул қилинди”, дея маълум қилди Швейцария бош прокуратураси матбуот котиби Жаннет Балмер Озодлик сўровига жавобан.\nБалмер хоним тергов сири туфайли барча маълумотни ошкор қила олмаслигини маълум қилди.\nШу йилнинг 29 июл куни Женевада ҳибсга олинган Алишер Эргашев ва Шоҳруҳ Собировлардан олинган гаров миқдори ҳам очиқланганича йўқ.\nШвейцария расмийлари “ўзбеклар иши” доирасида мамлакат банкларидаги ўзбекистонликларга қарашли 600 миллион Швейцария франки (тақрибан 640 миллион АҚШ доллари)га тенг ҳисоб рақамларни музлатиб қўйган эди. Швейцария банкларидаги бу ҳисоб рақамлари ҳибс остида қолмоқда, дея маълум қилди Швейцария прокуратураси расмийси Жаннет Балмер.\nЎзбекистондаги ишончли манбанинг Озодликка айтишича, Гулнора Каримовага қарашли экани иддао қилинадиган Coca Cola Uzbekistan топ-менежерлари экани айтиладиган 37 ёшли Алишер Эргашев ва 34 ёшли Шоҳруҳ Собировлар аллақачон Тошкентга етиб келган.\nЛекин уларнинг Ўзбекистонда эканига оид маълумотни бошқа манбадан тасдиқлашнинг имкони бўлгани йўқ.\nШвейцария прокуратураси гаровга қўйиб юборилган гумонланувчилар мамлакатни тарк этгани тўғрисидаги иддаоларни изоҳламади.\nШвеция прокуратурасининг хабари йўқ\nАлишер Эргашев Швеция тергов идоралари томонидан ҳам TeliaSonera ва Takilant Ltd. билан боғлиқ иш юзасидан пул ювиш ва молиявий жиноятларда айбланмоқда. 15 октябр куни Швеция суди TeliaSonera ширкатидан пора олганликда гумонланаётган Takilant Ltd. компаниясига қарашли 30 миллион АҚШ долларига тенг банк ҳисоб рақамини музлатиш қарорини маъқуллади.\nШвеция Швейцария билан ўзаро боғлиқ жиноятларни тергов қилишда ҳамкорлик қилаётганига қарамасдан, Швейцария прокуратураси швециялик ҳамкасбларини гумонланувчилар озод қилингани ҳақида хабардор қилмаган.\nШвеция Бош прокуратураси терговчиси Гуннар Стетлер Озодлик билан суҳбатда ўзбекистонликлар озод этилганидан бехабар эканини таъкидлади.\n- Мен бундан бехабарман. Лекин мен бугун имейлим ва почтамни текширганимча йўқ. Ҳозирча мени бундан хабардор қилишганича йўқ, деди Швеция прокуратурасининг Коррупцияга қарши кураш бўлими раҳбари Гуннар Стетлер.\nInvest Studio ва Invest Service Group ҳужжатларида Глунора Каримова ва Алишер Эргашевнинг имзолари ёнма ён турганини кўриш мумкин.\nЛекин ўзбекистонликлар икки кун аввал қўйиб юборилган, демак Швейцария прокуратураси бу қарорни Швеция томони билан маслаҳатлашмасдан қабул қилган бўлиб чиқади, шундай эмасми, деган саволни суҳбатдошимиз изоҳлашдан бош тортди.\nДушанба куни Швеция суди Ҳибраалтарда рўйхатга олинган Takilant ширкати икки вакили Гаяне Авакян ва Алишер Эргашевнинг “пул ювганликда айбдор” дея тахмин қилиш учун ўзида барча асослар борлигини маълум қилди.\nTeliaSonera ва Takilant Ltd. ишини кузатаётган швед журналистининг исми сир қолиши шарти билан Озодликка айтишича, Швеция прокуратурасидаги манба Алишер Эргашев Тошкентга кетиб қолган бўлса, уни қайтариб олиб келиш деярли имконсиздир, дея таъкидлаган. Лекин, дейди журналист, Швеция прокуратураси, лозим бўлса, уни халқаро қидирувга беришга тайёрлигини айтмоқда.\nБошқа томондан Алишер Эргашев швед терговчилари томонидан муҳим маълумотлар манбаси сифатида кўрилмаган ва унинг “қўлдан қочгани” тергов жараёнига таъсир қилмайди, дейди швециялик журналист.\n8 октябр куни швециялик журналистлар Алишер Эргашевнинг Гулнора Каримова билан алоқаси борлигини кўрсатувчи ҳужжатларни қўлга киритди.\nФранция ширкатлар реестридан олинган ҳужжатларга кўра, Алишер Эргашев Ўзбекистон президентининг қизи Гулнора Каримова Францияда ташкил қилган камида иккита фирмада бош ижрочи директор лавозимини эгаллайди.\nГулнора Каримовага қарашли фирма номига олингани айтилган Парижнинг 1 Avenue du Marechat Manoury манзили бўйича жойлашган уй.\nБу фирмалар Парижнинг энг бадавлат маҳаллаларида ҳашаматли квартиралар сотиб олиш учун ишлатилган.\nДарвоқе, Алишер Эргашев ва Шоҳруҳ Собиров қамоқдан озод қилинган куни - 16 октябрда Ўзбекистон Ташқи ишлар вазири Абдулазиз Комилов Парижга сафар қилди.\nАлишер Эргашев ва Шоҳруҳ Собиров шу йилнинг 29 июл куни Женевадаги Lombar Odier банкида пул ювишда ишлатилгани боис Швейцария терговчилари назоратида бўлган банк ҳисоб рақамларига даҳл қилган пайтда ҳибсга олинган эди.\nОзодлик манбаларидан маълум бўлишича, Швейцария прокуратураси икки ярим ойдан ортиқ қамоқда сақлаган Алишер Эргашев ва Шоҳруҳ Собиров билан яна икки Ўзбекистон фуқароси Беҳзод Аҳмедов ва Гаянэ Авакянни пул ювиш ва бошқа молиявий жиноятларда гумонланмоқда.\nШвеция ҳукумати TeliaSonera телекоммуникацион ширкати Ўзбекистонда бизнес қилиш учун Ҳибраалтарда рўйхатга олинган Takilant Ltd. фирмаси орқали Ўзбекистон ҳокимияти вакилларига пора берганига оид иддаолар юзасидан очган жиноий ишнинг фигурантлари ҳам Алешер Эргашев ва Гаянэ Авакян экани маълум.


100 мингга яқин фуқаро газ билан таъминланади\nБу йил Жанубий Қозоғистонда йил сўнгига қадар 100 мингга яқин маҳаллий фуқаро табиий газ билан таъминланади. Бунинг учун вилоят бюджетидан 14,1 млрд. тенге маблағ сарфланиб, 86 иншоот қурилиши юритилмоқда ва 89та лойиҳа-смета ҳужжати тайёрланмоқда.\n2017 йилнинг охирига бориб минтақадаги 57 аҳоли манзили ёки 99,5 минг киши табиий газ билан таъминланиб, вилоятдаги газлаштирилган қишлоқлар сони 357тага (42,3 фоиз) етади.\nБундан ташқари, бу йил “Газли – Шимкент” магистрал газ қувуридан Қазиғурт туманига “Шанақ” автоматлаштирилган газ тақсимлаш станцияси (АГТС) ҳамда Чордара туманида 18-сонли “Чордара” АГТС қурилишлари юритилмоқда. Уларни 2018 йил охирларида фойдаланишга бериш режаланган. Бу ўз навбатида ушбу туманларни тўлиқ газлаштиришга имконият яратади.\nВилоят табиий газ билан Ўзбекистон Республикасидан келадиган “Газли – Шимкент” ҳамда маҳаллий “Бейнеу – Бўзай – Шимкент” магистрал газ қувурлари орқали таъминланади. Табиий газга эҳтиёж бир йилда ўрта ҳисобда 1 млрд.куб метрни ташкил этади.\nСўнгги 8 йилда табиий газ ўтказилмаган 203 аҳоли манзили газлаштирилиб, вилоятдаги жами 844 аҳоли манзилининг 300таси(35,5 фоизи) ёки 1 755 307 фуқаро (61,8 фоиз) табиий газ билан таъминланди.\nВилоят энергетика ҳамда уй-жой коммунал хўжалиги бошқармаси томонидан вилоят аҳоли манзилларини 2017-2020 йиллар оралиғида газлаштиришга оид мажмуавий тадбирлар режаси тайёрланди. Унга мувофиқ, 2021 йилга бориб яна 383 аҳоли манзили (960 195 одам) газлаштирилади. 2020 йилнинг якунига кўра газлаштирилган аҳоли манзиллари сони 683тага, ёки 2 715 501 (95,6 фоизи) кишига етказиш кўзда тутилган. Бу йўналишга 2016 йили республика ҳамда вилоят бюджетидан, жами 13,7 млрд. тенге ажратилиб, 25та аҳоли манзили газлаштирилган.\nС. ШАРИФБОЕВА, 2017-05-04, 11:32 194


Айрим фуқароларнинг ўзбошимчалик билан ерларни рухсатсиз эгаллаб олиб, бу жойларда қурилиш ишлари олиб бориши, ноқонуний тарзда электр энергияси ва газ тармоқларига уланиб олишлари, ёнғин хавфсизлиги қоидаларига амал қилинмаслиги натижасида ёнғинлар келиб чиқиш ҳолатлари афсуски, учраб турибди.\nЎрганишлардан маълум бўлишича, ноқонуний қурилган биноларнинг аксариятида ёнғин хавфсизлиги қоидаларига умуман, амал қилинмаган. Ҳатто, газ ва электр энергиясидан ноқонуний фойдаланиш ҳолатлари ҳам учрамоқда. Бу эса юқорида таъкидланганидек, ёнғинлар келиб чиқишига сабаб бўлмоқда. Шунингдек, жамиятимизга катта миқдорда моддий ва маънавий зарар келтирмоқда. Энг асосийси, фуқароларнинг куйиб, тан жароҳати олишига, ҳалок бўлишига олиб келаётгани янада ачинарлидир.\nБундай ноҳуш ва салбий ҳолатларнинг олдини олиш ўз қўлимизда. Бунинг учун биринчи навбатда ноқонуний қурилишларни амалга оширмаслигимиз, электр энергияси ва газ тармоқларига ноқонуний уланиб олмаслигимиз лозим. Бу билан, қолаверса, ёнғин хавфсизлиги қоидаларига қатъий амал қилиш орқали нафақат ўзимиз, оиламиз, балки атрофимиздагиларнинг соғлигини, ҳаётини асрашга, ёнғинлар келиб чиқишининг олдини олишга муносиб ҳисса қўшган бўламиз.\nАзиз юртдошлар, ҳамиша ёнғин хавфсизлиги қоидаларига амал қилиб, ёнғинлар келиб чиқишининг олдини олайлик.\nАндижон тумани ФВБ норматив-техник бўлинмаси бошлиғи, катта лейтенант.\nБеруний мероси - география фани ўқитишнинг асоси\nШу рубрикадаги бошка янгиликлар: « Беруний мероси - география фани ўқитишнинг асоси КИМЛАР КОМПЕНСАЦИЯ ОЛАДИ? »


Каттақўрғонда икки мингдан ортиқ иш ўринлари яратилади - zarnews.uz\nКаттақўрғонда икки мингдан ортиқ иш ўринлари яратилади\nҲукумат қарори билан (580-сон, 23.09.2020 йил) 2020-2022 йилларда Самарқанд вилоятининг Каттақўрғон шаҳрини ижтимоий-иқтисодий ривожлантириш ва камбағалликни қисқартириш чора-тадбирлари дастури тасдиқланди.\n📋 Дастурга асосан, белгиланган йилларда Каттақўрғон шаҳрини ижтимоий-иқтисодий ривожлантириш ва камбағалликни қисқартириш мақсадида жами 204 та лойиҳанинг амалга оширилиши назарда тутилган.\n💼 Жумладан, шаҳарда саноат, хизмат кўрсатиш ва қишлоқ хўжалиги соҳаларини ривожлантириш бўйича 117 та инвестиция лойиҳаларининг амалга оширилиши ва бу орқали 2 052 та янги иш ўринларининг яратилиши белгиланган.\n☑ Шаҳар бўйича жами 550 нафар ишсизлар тикувчилик, компьютер саводхонлиги, маиший техника ускуналарини таъмирловчи уста, сартарошлик каби йўналишларда касб-ҳунарга ўқитилади.\n♻ Шунингдек, жорий йилда шаҳарнинг 2 253 нафар ишсиз аҳолиси жамоат ишларига жалб қилинади.\n🏢 Шаҳарда “Ҳунармандчилик маркази” (ҳунармандчилик, миллий ширинликлар мажмуаси ва меҳмонхона) ташкил этилади.\n📝 Қарор билан шунингдек, шаҳарда камбағалликни қисқартириш юзасидан амалга ошириладиган чора-тадбирлар тасдиқланди.\nБу ҳақда Адлия вазирлигининг “Ҳуқуқий ахборот” телеграм каналида маълум қилинди.\nТеглар: Каттақўрғон шаҳри\nКаттақўрғон шаҳрида ишсиз хотин-қизлар касбга ўқитилди\nКаттақўрғон шаҳрида кимё ва биология фанларига ихтисослаштирилган умумтаълим мактаби ташкил этилади\nКаттақўрғонда 300 нафарга яқин фуқаронинг дарди эшитилди


АКТ вазири технопаркнинг қурилиши билан танишди...\n22.01.2022 23:33 0 1525\n22 январь куни Ахборот технологиялари ва коммуникацияларини ривожлантириш вазири Шерзод Шерматов пойтахтнинг Дастурий маҳсулотлар ва ахборот технологиялари технологик парки (IT Park)га борди.\nПрезидент Шавкат Мирзиёев 2021 йил 11 декабрь куни Дастурий маҳсулотлар ва ахборот технологиялари технологик паркининг қурилиш жараёни билан танишган ва Ахборот технологиялари ва коммуникацияларини ривожлантириш вазирлиги ҳамда унинг тизимидаги қуйи ташкилотларни шу ерга кўчириб, банк ва IT-компанияларни жалб этиб, технопаркни яхлит комплекс тарзида ривожлантириш, соҳа вакиллари учун қулай муҳит яратиш бўйича кўрсатмалар берган эди.\nШерзод Шерматов президент томонидан берилган топшириқларнинг қандай бажарилаётгани, янги замонавий мажмуа қурилиши ҳолати билан танишиб, олиб борилаётган ишларни тезлаштириш ва сифатини янада яхшилаш бўйича аниқ вазифаларни белгилаб берди.\nМаълумот учун: бугунги кунда 20-25 қаватли 6 та офис биноси қад кўтарган. Конференция зали қурилиши якуний босқичга кирган.\nБу ерда жами 17 та иморат барпо этилади. Уларнинг зилзилага бардошлилиги 9 баллдан юқори.\nТехнологик паркда IT-ташкилотлар, университет, конференwия зали, коворкинг маркази ўзаро узвий фаолият олиб боради. Мажмуа ҳудудида хизмат уйлари, меҳмонхона, кафе ва ресторанлар, дўконлар, спорт майдони, дам олиш жойлари ҳам бўлади. Ер остида 3 қаватли автотураргоҳ қурилади.\nШерзод Шерматов АКТ вазирлиги технопарк\nТехнология 26/06, 23:38\nТехнология 24/06, 17:47\nЛотин ёзувига ўтишда АКТнинг ўрни ва аҳамиятига бағишланган давра суҳбати бўлиб ўтди


Давлат раҳбари Шавкат Мирзиёев Бухоро сафарини Олот, Қоракўл, Жондор ва Шофиркон туманлари фаоллари, маҳалла раислари билан учрашувдан бошлади. Kun.uz мухбирининг хабар беришича, бу туманларни ривожлантириш масалалари, хусусан, ишсизлик муаммоси атрофлича муҳокама қилинган.\n“Ниятимиз халқимизни рози қилиш. Афсуски, Бухоро вилояти кўп соҳаларда орқада қоляпти. Ичимлик суви, канализация, саноатлаштириш масалаларида муаммолар талайгина. Ҳеч қайси вилоятга сув ва канализация учун Бухорога берилганича миқдорда маблағ ажратмаганмиз. Шунга мажбур бўлдик, сабаби узоқ йиллар бу муаммолар ўз ҳолига ташлаб қўйилган.\nМени ўйлантирган яна бир нарса – вилоятдаги 300 мингдан ортиқ ишсизлар. Аслида жуда кўп муаммолар ишсизликдан келиб чиқади, ажралишлар ҳам, ичкиликбозлик ҳам, можаролар ҳам.\nБу муаммоларни ҳал қилиш учун олдинги икки ҳоким билан режалар тузгандик, афсуски умрлари қисқа экан, вафот этишди. Албатта, биз уларни унутмаймиз”, – деди президент.\nЭслатиб ўтамиз, 2020 йилнинг 22 август куни Бухоро вилояти ҳокими вазифасини бажарувчи Карим Камолов 66 ёшида вафот этганди. 2020 йилнинг 20 сентябрида эса бош вазирнинг аграр ва озиқ-овқат соҳаларини ривожлантириш масалалари бўйича ўринбосари, Бухоро вилоятининг Карим Камоловдан олдинги ҳокими Ўктам Барноев 56 ёшида вафот этди. Ҳар икки ҳолатда ўлимга коронавирус сабаб бўлган.\n2021 йилда Ўзбекистонда 11та янги ГЭС қурилади


Тайван қутқарувчи гуруҳи ёнғин чиққан балиқ овловчи кемадаги балиқчиларни эвакуация қилишни давом эттирмоқда.\n28 феврал 2021, Тошкент вақти: 18:56\nиюл 09, 2002\nШу пайтгача 30 киши кемадан олиб чикилган ва Тайван касалхоналарига жойлаштирилган. Кемада 60 нафар денгизчи мавжудлиги тахмин қилинмоқда. Денгизчиларнинг барчаси Тайван балиқ овловчи фирмасида шартнома асосида ишлайдиган Хитой фуқароларидир.\nЁнғин чиққан мазкур кема Тайван бўғозидаги Гаосон порт шаҳарчаси яқинида туриб қолган. Денгизда юзага келган об-ҳаво шароитлари қутқарувчилар ишини қийинлаштирмоқда. Ҳозирча ёнғин сабаблари аниқланмаган.


Бугун Македонияда мамлакатнинг собиқ Президенти Борис Трайковскийни қабрга қўйиш маросими бўлиб ўтди.\n27 январ 2021, Тошкент вақти: 06:30\nмарт 05, 2004\nТаъзияда билдириш учун Македонияга АҚШ, Россия, Британия, Хитой, НАТО расмийлари ва Польша, Чехия, Венгрия, Словакия Президентлари ташриф буюрдилар.\nҲолландияда норозилик намойишлари тартибсизликларга айланиб кетди\nПолиция норозиларга қарши сув пуркагичларни қўллади.\nҲолландиянинг иккита шаҳрида 24 январь куни коронавирусга қарши чекловларга норозилик сифатида ўтказилган намойиш тартибсизликларга айланиб кетди.\nЭйндховен шаҳрида юзлаб норози полициячиларни тошбўрон қилди ва айрим биноларга ўт қўйди. Полиция норозиларни тарқатиш учун кўздан ёш сиздирувчи газ ва сув пуркагичлардан фойдаланди. Ўнлаб норози қўлга олинди.\nПойтахт Амстердамда ҳам норозилик намойиши тартибсизликка айланиб кетгани ортидан юздан ортиқ одам қўлга олинди.\nНамойишлар Голландия ҳукумати 9 февралдан бошлаб соат 21дан 4:30гача комендантлик соати жорий этгани оқибатида бошланиб кетди.\nЕвропа Иттифоқида вируснинг Британияда аниқланган янги штамми тарқалишининг олдини олиш бўйича чоралар кўрилмоқда. Британияда мамлакатнинг катта қисмида вирус юқтирганлар ва нобуд бўлганлар сони ошиб бормоқда.\n“Чегара посбонлари” отрядлари ташкил этилади\nЎзбекистонда ҳар бир ўқитувчининг электрон портфолиоси тузилади


21 июнь 2016, 13:18\nТемпль университети тадқиқотчилари кам ёғли шоколад тайёрлашнинг янги усулини ишлаб чиқишди. Бунинг учун улар электр майдондан фойдаланиб, уни суюқ шоколад оқимининг йўналиши бўйлаб қўйишди. Мазкур тадқиқот ҳақидаги мақола Proceedings of the National Academy of Sciences (Миллий фанлар академиясининг материаллари) журналида чоп этилди, дейилади "Кун" нашрида.\nЁғи кам миқдорда бўлган шоколадни тайёрлашдаги асосий муаммолардан бири шуки, ёғ миқдорининг камайиши фабрика конвейери қувурида тиқилиш пайдо бўлишига ва ёпишқоқликнинг ошишига олиб келади. Олимлар бу тўсиқни электр майдони ёрдамида ҳал қилишга қарор қилишди, у какаонинг қаттиқ зарраларини қисқа занжир, сфероидлар ва бошқа шаклларга гуруҳланишга мажбурлайди. Бу шоколаднинг ёпишқоқлигини камайтириш, шунингдек контейнерда нормал оқим тезлигини йўлга қўйиш учун ёғнинг минимал даражасини камайтириш имконини беради.\nСуюқ шоколад какао, шакар, сутнинг какао ёғи билан аралашмасидан ҳосил қилинган. У иккита асосий параметрлар билан характерланади: шоколаднинг оқиб кетмаслигини таъминловчи максимал зичлик ва заррачаларнинг ички ёпишқоқлиги.\nЭкспериментлар шуни кўрсатдики, 1 сантиметрга 1600 Вольт электрик майдон Mars шоколадининг ёпишқоқлигини 43,5 фоизга камайтиради ҳамда максимал зичлигини сезиларли оширади. Буларнинг барчаси ёғ концентрациясини 10 фоизга камайтиради. Бошқа ишлаб чиқарувчиларнинг намуналари учун ҳам худди шундай натижалар олинган, бу мазкур услубнинг кенг қўлланишини намойиш этади. Олимлар улар ишлаб чиққан янги услуб ёғсиз, мазали ва соғлиқ учун фойдали шоколад ишлаб чиқариш имконини беришига умид қилишмоқда.\nЯнгиликлар » Ҳаёт тарзи » Соғлиқ учун фойдали ва мазали ёғсиз шоколад яратилди\n16:15 Олимлар озишнинг янгича 4 усули ҳақида...\n08:40 Семиришдан қўрқмай ҳар куни истеъмол қилиш мумкин бўлган ширинликлар номи маълум қилинди\n19:04 Французча нонушта — шоколадли круассан\n20:56 5 дақиқада тайёр бўладиган мазали нонушта\n17:45 Ҳар бир кишининг овқатланиш рационига киритилиши керак бўлган 8 та ичимлик


Андижонда “Наврўз” савдо мажмуаси ёниб кул бўлди\n6 январга ўтар кечаси Наврўз савдо мажмуаси ëнаëтган пайтда олинган бу сурат сайтимиз мухлиси томонидан тақдим қилинди.\nТўрт қаватли савдо мажмуасининг ёниши оқибатида андижонлик тадбиркорлар 8 миллион доллардан ортиқ зарар кўргани айтилмоқда.\nШу йилнинг 6 январига ўтар кечаси Андижон шаҳрининг Эски шаҳар мавзесидаги “Наврўз” савдо мажмуасида ёнғин чиқди.\nОзодлик олган хабарларга кўра, ёнғин кечаси бошланиб, эрталабгача давом этган. Тўрт қаватдан иборат бўлган бу савдо мажмуасидаги барча кийим-кечак, пойабзал, электротехника ва бошқа халқ истеъмоли молларининг ҳаммаси куйиб кул бўлган.\nБу ҳақда Озодликка хабар берган андижонликлардан бири бундай дейди:\n- Бу бозорда мингга яқин тадбиркор савдо қиларди. Ёнғин беш минутда тўрт қаватни қоплаб олган. Тахминан 7-8 миллион долларлик мол ёниб кетган. Ўт ўчирувчилар ҳам ҳеч нарса қилолмаган, - дейди андижонлик суҳбатдош.\nАндижоннинг Эски шаҳар маҳалалсида истиқомат қиладиган, ўзини Абдулла деб таништирган тингловчига кўра, ёнғин 6 январга ўтар кечаси бошланган:\n- Соат тахминан ўнлардан кейин бошланган ёнғин. Эрталабгача бозор гуриллаб ёнган. Айтишларича, ёнғин пирожки пиширадиган дўкондан келиб чиққан. Соат тўртларда свет ўчгандан кейин улар дўконини ёпиб кетворишган экан. Кечаси дўконни ичидаги пропан газ баллони портлаб кетган, дейишяпти, - дейди Абдулла.\nАндижон шаҳридаги собиқ трикотаж фабрикасининг эски биноси бўлган “Наврўз” савдо мажмуаси ўтган йилнинг августида иш бошлаган эди.\nАндижон шаҳридаги Узум бозори бузилгандан сўнг, тадбиркорлар шу бинога кўчирилган эди. “Наврўз” савдо мажмуаси эгаси Андижондаги йирик тадбиркорлардан бири Ойбек Шамсиддинов эканлиги айтилади.\nАндижонлик кузатувчи Жаҳонгир Қосимовнинг “Наврўз” савдо мажмуасида ишлаган тадбиркорларнинг гапларига таяниб айтишича, тадбиркорлар бу жойдан ҳам кўчирилиши ҳақида огоҳлантирилган, бироқ улар бу қарорга рози бўлмаётган эди:\n- Тадбиркорларни трикотаж биносидан энди вилоят сил касалликлари диспансерининг эски биносига кўчирмоқчи бўлиб туришганди. Савдогарлар бунга қарши чиққан, "Сил касаллиги биносида савдо қилиш мумкин эмас. Қирқ йилгача унинг асоратлари сақланиб қолади", деб норози бўлиб туришган экан. Шунга бу ёнғин тасодифий бўлган эмас, дейишмоқда, - дейди Жаҳонгир Қосимов.\nЖаҳонгир Қосимовга кўра, айни пайтда бозор атрофи милиция ходимлари томонидан ўраб олинган, ичкарига ҳеч ким киритилмаяпти. Ёнғин келиб чиқиш сабабларини шаҳар ҳокимлигида ташкил қилинган махсус комиссия ўрганмоқда.\nБироқ Андижон вилояти ёнғин хавфсизлиги бошқармасининг матбуот хизмати раҳбари Эркин Жабборов Озодлик билан суҳбатда қасддан ёнғин чиқариш ҳолатлари борлигини қатъиян рад этди:\n- У ерда биров ўт қўйиб юборган, газ портлаган каби нарсалар бўлмаган. Ҳозир экспертларимиз ҳаммаси ўша ерда, ўрганишяпти буни. Тошкентдан, Фарғонадан лабораториядан экспертлар келган. Махсус комиссия яқин кунларда ёнғиннинг асл сабабларини эълон қилади, - дейди Андижон вилояти ёнғин хавфсизлиги бошқармасининг матбуот хизмати раҳбари Эркин Жабборов.\nЎтган йилнинг 27 сентябр куни Навоий вилояти Қизилтепа туманидаги кийим-кечак бозорида ёнғин чиққан эди.\nБир йил аввал Самарқанд марказидаги “Буюк ипак йўли” кийим-кечак бозорида содир бўлган ёнғин оқибатида 200 га яқин савдогарнинг ҳар бири 10 миллиондан 100 миллион сўмгача зарар кўрган эди.\nУндан аввал Тошкентдаги Паркент қурилиш материаллари бозори, Олой бозорининг кийим-кечак қисмида рўй берган ёнғин ҳам савдогарларга катта зиён келтирган эди.\n2007 йилнинг июл ойида эса Андижон шаҳридаги “Янгибозор” деҳқон бозорига ҳам ўт кетган эди.


Вилоят ҳокими пастдарғомлик ёшларнинг 60 га яқин мурожаат ва таклифларини тинглади - zarnews.uz\nБуюк Турон маҳалласида ўтказилган учрашувга туманнинг 4-сектор ҳудудидаги маҳаллаларда яшовчи уюшмаган ёшлар, ўқиш ёки иш фаолиятида муаммоларга дуч келаётган йигит-қизлар таклиф этилди.\nНоодатий, расмиятчиликдан холи, самимий мулоқот тарзида ўтган тадбирда ёшларнинг 60 га яқин мурожаатлари ва таклифлари тингланди. Мурожаатларнинг асосий қисми ишга жойлашиш ва кредит олиш масалаларида бўлди.\n- Ишсизман, ҳовлимизда 20 бош қорамол боқишга имконият бор, - дейди Чандиробод маҳалласида яшовчи Фазлиддин Ҳошимов. - Кредит олиш учун туманимиздаги банк филиалларига 6 ойдан буён мурожаат қиламан. Аммо масала ҳал бўлмаётганди. Бугун вилоят ҳокими шу муаммони ечиш учун мутасаддиларга топшириқ берди. Масала 10 кун ичида ҳал этиладиган бўлди.\n- 4 йилдан бери Самарқанд шаҳридаги мактабда жисмоний тарбия ўқитувчиси сифатида ишлаб келаётган эдим, - дейди Буюк Турон маҳаллалик Шоҳруҳ Эргашев. – 2020-2021 ўқув йили бошидан ўзимизнинг қишлоқдаги 45-мактабда ишлаяпман. Аммо мен учун ҳафтасига 4 соатгина дарс ажратилган. Вилоят ҳокимига дарс соатларимни кўпайтириш ва мактабимизнинг спорт залини таъмирлаш масаласида мурожаат қилдим. Ушбу талабларим ижобий ҳал этиладиган бўлди.\nВилоят ҳокими сўзга чиққан ёшлар томонидан билдирилган масалалар юзасидан ўз таклифларини берди. Иш сўраб мурожаат қилган йигит-қизларнинг тадбиркорлик фаолияти билан шуғулланишлари учун тавсиялар берилди ва хоҳловчиларга кредит ажратиладиган ва 10 нафарга яқин ёшлар ишга жойлашадиган бўлди.\n- Рад этилган муаммолардан ташқари барча мурожаатлар 10 кун ичида ҳал этилади. Бирон бир масалангиз ечилмай қоладиган бўлса, телеграм рақамимга хабар жўнатишингиз мумкин, - деди ҳоким.\nTeglar: Past Darg‘om Sayyor qabul Erkinjon Turdimov


Ўзбекистонда йилига ўртача 70 нафар чақалоқ орқа мушак атрофияси билан дунёга келади. Орфан касаллик саналувчи ОМА сабабли фарзандидан айрилган ёки бир неча йилларки шифохонада яшаётган фуқаролар ҳукуматдан бу муаммога эътибор қаратишни сўрамоқда.\nОрқа мушак атрофияси (ОМА) – айрим нейронлар зарарланиши билан юзага келадиган касаллик, у аксарият ҳолларда ўлим билан тугайди.\nКасаллик аломатлари гўдакликдан ёки болаликдан бошланиб, гўдакларда эмиш, ютиш, нафас олиш функциялари ишдан чиқади ва бу норасидаларнинг жуда эрта ўлими билан тугайди. Эндигина ривожланаётган болаларда эса аввалига оёқ-қўллар ҳаракатсизланади, кейинчалик боланинг бутун танаси ишдан чиқади. Бола ҳаттоки ўз сўлагини ҳам ютолмайди.\nҚанчалик аянчли бўлмасин, бу касалликка чалинган болалар юртимизда ҳам талайгина. Kun.uz таҳририятига шундай дардга дуч келган ота-оналар мурожаат қилишди.\n“Шу касаллик сабаб неварамни йўқотдик”\nНиғматилло Юнусов, Тошкент шаҳри:\n— 2019 йилда неварали бўлдик. Кўп ўтмай чақалоқда ҳаракатлар сустлигини сезиб шифокорларга кўрсатдик ва улар ОМА – орқа мушак атрофияси ташхисини қўйишди. Кўз олдимизда боламиз кундан кунга сўлиб, қўл-оёқлари ҳаракатсизланиб бораверди. Кимга мурожаат қилишни билмайсиз, бу касалликни ўрганишда бизда бирорта мутахассис топилмади ва интернет орқали маълумотлар қидириб ўзимиз излана бошладик.\nЧет элда дорисини топдик ва акциясида қатнашиш учун ариза топширдик. Уларнинг талаблари бор экан: бу касалликни даволовчи клиника ва мутахассис бўлиши керак экан. Бирорта клиникада бундай мутахассис йўқлиги учун бу масъулиятни бўйнига олишни истамади. Бир клиникадан илтимос қилиб, барча ҳужжатларни тайёрлаб уларга юборгунимизча вақт ўтиб кетди. Улардан бир кундаёқ ижобий жавоб келди, лекин кеч бўлган эди – неварамизни йўқотдик.\nБу хасталик бутун дунёда орфан касалликлари рўйхатига киритилган. Ўзбекистондаям бу касалликни орфан касалликлари рўйхатига киритиш керак, чунки ота-оналарнинг ўзлари бу дард билан курашишга ожизлик қилади.\nКасал болаларга сўлакни сўриб оладиган жиҳозлар, ўпкага ҳаво етказиб берадиган аппаратлар, корсетлар, тутонлар керак бўлади. Буларнинг ҳаммаси катта харажат талаб қилади. Ҳар битта ота-она бунга имкон топа олмайди.\nОМА – кам учрайдиган ва даволаш жуда қимматга тушадиган касаллик. Бундан ташқари, уларни даволайдиган мутахассислар йўқ, реабилитация марказлари йўқ. Кўз олдимизда болаларимиз дунёдан ўтишяпти. Шунинг учун биз бу касалликни орфанга киритишни илтимос ва талаб қиламиз.\nЎзимиз ҳам қўл қовуштириб ўтирмаймиз, фақат давлатдан кутиб ўтирмасдан, нодавлат хайрия ташкилоти тузиб, қўлимиздан келганча ёрдам беришга ҳаракат қиламиз. Лекин орфанга киритилмаса, биз ҳам ҳеч нарса қила олмаймиз.\nБу касалликни ҳомиладорликда эрта аниқлаш учун керакли ускуналаримиз йўқ. Фақат битта Генотехнология марказида ОМА касаллигини аниқлаш учун топшириладиган таҳлил 4 млн сўм. Ундаям 12-13 ҳафталикда аниқланади, бу эса кеч бўлиши мумкин. Дунёда бу касалликни 6 ҳафталик ҳомиладорлик даврида аниқлашяпти. Бизнинг скрининг марказларимизда ҳам шундай ускуналар бўлса, касаллик қанча эрта аниқланса ва олди олинса халқимизга ҳам, давлатимизга ҳам фойдали бўларди.\n“2,5 йилдан бери реанимация бўлимида яшаяпмиз”\nНодира Гулметова, Тошкент вилояти:\n— 2017 йилда туғилган қизим 7-8 ойлигида оёқлари ҳаракатдан тўхтаб қолди. Шифокорларга югурдик, 10 ойлигида унга шу ташхисни қўйишди. Ҳозир болам 4 ёшдан ошди. 2,5 йилдан бери шифохонанинг реанимация бўлимида даволанамиз, 2,5 йилдан бери касалхонада яшаймиз. Чунки 1 ёш-у 8 ойлигида қизимнинг юраги уришдан тўхтаб қолди.\nБу касалликда мушакларнинг яхши ишламаслиги оқибатида бола сўлагини юта олмайди. Сўлак тўғридан тўғри ўпкага ўтиб кетаверади”.\nХўш, бу касалликни келтириб чиқарадиган факторлар нималар? Уни даволаш имкони борми? Шундай саволлар билан мутахассис ва мутасаддиларимизга юзландик.\nҚариндошлар ўртасидаги никоҳ бу касалликка чалиниш эҳтимолини оширади\nТошкент педиатрия тиббиёт институти тиббий генетика кафедраси ассистенти Муҳаммаджон Босимов:\n— Бу касаллик наслдан наслга ўтувчи касаллик бўлиб, миядаги ҳаракат нейронларининг ишдан чиқиши оқибатида юзага келади. Тўқималарнинг қуриб бориши натижасида бола ҳаракатдан қолади. Аввалига оёқ, кейин бел, кўкрак қафасида бошланган зарарланиш танадаги барча мушакларни ишдан чиқаради. Ҳаракатсизлик болада ички аъзоларни зарарлайди, нафас олиш аъзолари ишламаслигидан келиб чиққан пневмония боланинг ўлимига сабаб бўлади.\nКасалликнинг турли ёшда кузатиладиган турлари бор. Бу оғир касаллик ҳисобланади ва Ер юзида ҳар 50-инсонда шу касаллик гени мавжуд. У соғлом ота-оналардан дунёга келадиган фарзандларда ҳам учрайди. Агар ота-оналар қариндош бўлса, касал фарзанд туғилиш эҳтимоли янада ошиб кетади.\nОрқа мушак атрофияси турли омиллар сабаб юзага келиши мумкин: турмуш тарзи, ҳомиладорликда дори воситаларини ўзбошимчалик билан қабул қилиш, ичиш-чекиш каби зарарли одатлар ҳаммаси бу касалликка сабаб бўлувчи факторлардир.\nОМА – кам учрайдиган хасталиклардан. Ҳозир бизда бу дардни даволайдиган технологиялар йўқ, бундай касалликлар жуда кўп. Уларнинг барчасини даволаш катта маблағ талаб қилади.\nҲар йили Ўзбекистонда 70 нафарга яқин чақалоқ шу касаллик билан дунёга келади\nСоғлиқни сақлаш вазири ўринбосари Элмира Боситхонова:\n— ОМА касаллиги ҳақида биз деярли гапирмаганмиз. Шунинг учун ҳам бу борада эътирозлар, саволлар кўп бўляпти. Айниқса, дори-дармон масалаларида саволлар жуда кўп. Лекин бу касалликни даволашда фақат дори-дармон эмас, мульти-ихтисослашган ёндашув керак. Яъни нейрофизиологлар, ортопедлар, физиотерапевтлар, реаниматологлар, реабилитологлар биргаликда комплекс даволаш тизими лозим.\nКасаллик аниқланганига 100 йил бўлган бўлса-да, дори 2019 йилда ишлаб чиқилди. Нархи – 2,5 млн доллар. Унинг самараси ҳақида ҳам маълумотлар ҳали мавҳум.\nБу касалликка қарши курашиш бўйича ҳам ўз ҳаракатларимизни бошладик. 2022 йилдаги давлат дастурига киритишга ҳаракат қиламиз. Дастурга киритиш учун аниқ стратегия ишлаб чиқилиши керак, ҳисоб-китоблар асосида. Дорининг қимматлиги бироз муаммо туғдиряпти. Бу йил шу касалликни эрта аниқлаш мақсадида Республика скрининг марказига 1,5 млн доллар турадиган ДНК-молекуляр лабораториясини олиб келамиз.\nБундан ташқари, агар никоҳланувчилар қариндош бўлса ёки авлодида ирсий касалликлар бўлса, Инновацион ривожланиш вазирлигида ташкил этилган ДНК-молекуляр лабораториясида текширувдан ўтишлари мумкин. Генетикларнинг хулосаси билан улар турмуш қуриш ҳақида қарор қабул қилишлари керак бўлади.\nБир йилда юртимизда 750 минг нафар чақалоқ дунёга келадиган бўлса, шундан 70 нафари ана шу касаллик билан туғилади. 6 ойликка қадар бу болаларнинг аксарияти оламдан ўтади.\nВазир ўринбосари Элмира Боситхонованинг сўзларига кўра, шу ҳафтада Ўзбекистондаги орқа мушак атрофияси касаллигига чалинган болаларнинг ота-оналари билан учрашув ўтказилади, унда барча масъуллар иштирок этиши кутилмоқда.\n#орқа мушак атрофияси\n1 октябрдан тиббиёт муассасаларида квота асосида ордер бериш тартиби бекор қилинади


Тошкент ахборот технологиялари университети яна онлайн тизимга ўтказилди » Qiziqarli.uz - Онлайн кинотеатр в MIR!\nТошкент ахборот технологиялари университети яна онлайн тизимга ўтказилди 234 Просм.\nМуҳаммад ал-Хоразмий номидаги Тошкент ахборот технологиялари университетида ўқув жараёни 27 апрелдан яна онлайн тизимга ўтказилди. «Bugun.uz» бунинг сабабини аниқлаш мақсадида университет матбуот котиби билан боғланди.\nМаълум қилинишича, талаба-ёшлар ўртасида коронавирус инфекцияси кенг тарқалишининг олдини олиш мақсадида Тошкент ахборот технологиялари университетида ўқув жараёни 27 апрелдан 10 майга қадар (14 кун) масофавий шаклда ташкил этилади. Таъкидланишича, ҳозирча 14 кун белгиланган, муддат яна узайиши мумкин.\nШунингдек, университетда ўқув жараёнини масофавий шаклда, Zoom орқали, дарс жадвалида белгиланган вақтларда ўтилиши таъминланади. Икки ҳафта муддатли масофавий таълим талабалар учун белгиланмоқда. Барча ходимлар, профессор-ўқитувчилар карантин қоидаларига риоя этган ҳолда, ўз вазифаларини амалга оширади.\nУниверситет матбуот котибининг қайд этишича, университетда ҳам, талабалар ётоқхонасида ҳам коронавирус юқтириш ҳолати қайд этилмаган. Ҳозирда ётоқхонадаги 50 фоиз талаба уйига қайтиб кетган.\nМаълумот ўрнида, шу пайтга қадар қуйидаги олий таълим муассасалари 14 кунга масофавий таълимга ўтказилган:\nТошкент кимё-технология институтининг айрим факультетлари\nЭслатиб ўтамиз, Мирзо Улуғбек номидаги Миллий университетнинг айрим факультетлари 22 апрелдан масофавий таълимга ўтказилгани ҳақида хабар берилганди. Шунингдек, Журналистика ва оммавий коммуникациялар университетида масофавий таълим ўқув йили охиригача давом эттирилиши маълум қилинган.\n«Бу заводнинг янги даври бўлади». Президент Фарғона вилоятига ташрифини бошлади


Apple портатив қурилмалар бозори етакчиси\n17:05 / 06.05.2017\nApple компанияси портатив электрон қурилмалар бозорининг етакчиси дея эътироф этилди. Гап фитнес-билакузуклар, смарт-соатлар ва шу каби қурилмалар ҳақида бормоқда. Strategy Analytics таҳлилчилари шундай маълумот тақдим этишди.\nМутахассислар маълумотларига кўра, ўтган йилнинг биринчи чорагида Apple 18,2 миллион қурилмани етказиб берган, бу йил эса ушбу кўрсаткич ошган. Натижада корпорация бозорнинг 15,9 фоизини эгаллашга муваффақ бўлган.\nИккинчи ўринни 3,4 миллион қурилмани етказган Xiaomi эгаллади (ўтган йили - 3,8 миллион). Улуш 15,5 фоизни ташкил қилади.\nЕтакчилар учлигига 2,9 миллион портатив электрон қурилмани етказувчи Fitbit якун ясади, у бозорнинг 13,2 фоизини эгаллаган.\nБозорнинг бошқа иштирокчилари биргаликда 12 миллион гаджетни етказиб беришган.\nApple етакчи портатив қурилмалар\n50 доллардан сотилиши айтилган iPhone 5S’га жуда катта навбат пайдо бўлди\nApple тиббиёт клиникалари тармоғини очмоқда


333 Ўқиш режими + -\nРамазон ойи рўзасидан кейин Шаввол ойида олти кун нафл рўза тутишлик Пайғамбаримиз соллаллоҳу алайҳи васалламнинг бизларга қолдирган, тавсия қилган суннатларидир.\nАбу Айюб ал-Ансорий розияллоҳу анҳу айтадилар. Расулуллоҳ соллаллоҳу алайҳи васаллам дедилар: «Кимки Рамазон рўзасини тутса-ю, кейин унга Шаввол ойидан яна олти кунни қўшса, худди бир умр рўза тутгандек бўлади» (Муслим ривояти).\nБошқа бир ҳадисда «...йил бўйи рўза тутгандек бўлади», деб ривоят қилинган.\nШаввол ойининг олти кунлик рўзаси савобидан умид қилган одам, аввало, Рамазон ойи рўзасини тўлиқ тутган бўлмоғи керак. Маълумки, барчамиз инсонмиз, нуқсонлардан холи эмасмиз. Рамазон рўзасини тутиш мобайнида баъзи камчиликлар, нуқсонлар содир қилган бўлишимиз мумкин. Қиёмат кунида бандаларнинг нафл амаллари уларнинг фарз амалларидаги нуқсонларни тўлдириш учун хизмат қилади.\nПайғамбаримиз соллаллоҳу алайҳи васаллам айтадилар: «Инсонларга қиёмат кунида энг биринчи ҳисоб-китоб учун олиб келинадиган нарса уларнинг намозлари масаласи бўлади. Роббимиз азза ва жалла Ўзи яхши билса-да, фаришталарга қарата: «Бандамнинг намозига қаранглар, у тўла-тўкисми ёки ундай эмасми?» дейди.\nАгар банданинг намозлари яхши бўлса, “Яхши”, деб ёзилади, агар унда камчиликлар бўлса, Аллоҳ: «Қаранглар-чи, бандам бирон-бир нафл ибодатлар қилганми?» дейди. Агар у нафл ибодатларни бажарган бўлса, Аллоҳ: «Бандамнинг вожиб амалларини унинг нафл амалларидан олиб тўлдиринглар», деб (буюради). Кейин унинг барча амаллари шу тариқа ҳал этилади» (Абу Довуд ривояти).\nУшбу ҳадисдан бизларга маълум бўлдики, Шаввол ойида тутган нафл рўзамиз Рамазон ойида тутган фарз рўзамиздаги камчиликларга каффорат бўлар экан.\nПайғамбаримиз соллаллоҳу алайҳи васаллам айтдилар: «Аллоҳ ҳар бир яхшилик учун ўн баробар яхшилик тайинлади. Шундай қилиб, бир ой рўза тутишлик ўн ой рўза тутишдек, олти кун рўза тутишлик эса олтмиш кун рўза тутишга тенг, ҳаммаси бир йилни ташкил этади» (Насоий, Ибн Можа ривояти).\nУламоларнинг фикрига кўра, Рамазондан кейин Шаввол ойининг олти кунлик нафл рўзасини кетма-кет тутиш афзал, аммо шарт эмас. Изоҳ шуки, бу нафл рўзани Шаввол ойи мобайнида тутишлик кифоя қилар экан. Шундай улуғ ажр қаршисида турибмиз, азиз опа-сингилларим, келинглар, бу ажрга ҳам эга бўлайлик! Дангасалик қилмайлик-да, охират роҳиласига ажр-савобларни юклайлик. Бу ажрлар қиёмат кунида ширин жонларимизга оро киради.\n13:57 / 29.08.2020 792\n01:45 / 01.03.2018 1021\nНафсим мени шундай ҳаракатга соладики, буни ўзим ҳам сезмай қоламан. Доимо унинг ниқташи сабаб хато тошларга қоқилиб йиқиламан. Баъзида унинг буйруқларини ақл давоми...\n10:20 / 25.01.2017 2124\n01:23 / 10.11.2016 2807\n11:17 / 14.01.2020 119027


Ўзбекистонда апрель ойидаги инфляция даражаси маълум бўлди\n08:53 / 01.05.2020\n2020 йилнинг апрелида истеъмол нархлари ва тарифларининг ой давомидаги ўртача ўсиш суръати 1,7 фоизни ташкил этди.\nДавлат статистика қўмитаси хабарига кўра, 2020 йилнинг январь-апрель ойлари давомида истеъмол бозоридаги нархлар ва тарифлар ўртача 4,4 фоизга кўтарилди. Йиллик даврда эса (2019 йилнинг апрелига нисбатан) товарлар ва хизматлар нархларининг ўртача ўсиш суръати 14,5 фоизни ташкил этди.\n2019 йилнинг апрель ойида товарлар ва хизматлар нархлари ой давомида ўртача 0,9 фоизга кўтарилган. 2019 йилнинг январь-апрель ойларида товарлар ва хизматлар ўртача 5,3 фоизга қимматлашган. 2018 йилнинг апрель ойига нисбатан 2019 йилнинг апрель ойида товарлар ва хизматлар нархлари ўртача 13,7 фоизга ошган.\nЎртача ойлик ИНИ ўсишини ҳисоблаш натижаларига кўра, 2020 йилнинг январь-апрель ойларида ушбу кўрсаткич 1,1 фоизни, 2019 йилнинг шу даврида эса 1,3 фоизни ташкил этган.\nЎтган йилнинг декабрига нисбатан 2019 ва 2020 йилларнинг январь-апрель ойлари давомида умумий ИНИ кўрсаткичлари орасидаги катта тафовут февраль ойида (мос равишда 103,1 фоизга қарши 101,4 фоиз, ёки 1,7 пункт), минимал даражада эса апрель ойида (105,3 фоизга қарши 104,5 фоиз, ёки 0,8 пункт) қайд этилган.\n2020 йил апрель ойида йиллик умумий ИНИ ўтган ойнинг шу кўрсаткичига нисбатан 0,9 пунктга кўтарилди (114,5 фоиздан 113,6 фоизгача). Шу билан бирга, ўтган йилнинг апрель ойига нисбатан 2020 йилнинг апрель ойидаги натижа 2019 йилдаги ушбу кўрсаткичга нисбатан 0,8 пунктга баланд бўлди (114,5 фоизга қарши 113,7 фоиз).\nЙирик гуруҳлар кесимидаги нархларнинг ўзгаришига кўра, нархлар ва тарифларнинг ошиши бўйича етакчилик ўтган ойлардаги каби озиқ- овқат маҳсулотларига тегишли бўлди. Жорий йилнинг апрель ойида нархлар 3,3 фоизга кўтарилиб, ноозиқ-овқат маҳсулотлари нархлари 0,7 фоиз, хизматлар эса 0,3 фоизга ошган.\nУмумий ҳисобда, 2020 йилнинг тўрт ойи давомида озиқ-овқат маҳсулотлари нархлари даражаси 7,7 фоиз, ноозиқ-овқат маҳсулотлар 2,4 фоиз, хизматлар 1,8 фоизга ошди.\n08:52 / 21.11.2020\nЎзбекистон ташқи савдо айланмаси 4,2 млрд долларга камайди


Роберто Карлос мастер-класс намойиш қилди (фото)\n28.01.2019 14:24 0 283\nЖаҳон футболи юлдузи Роберто Карлос пойтахтимизга ташриф буюргани ҳақида аввал хабар бериб ўтгандик.\n«Реал» клубининг собиқ аъзоси дастлаб ЎФА раҳбарияти билан учрашди. Унга миллий чопонимиз ва дўппимиз совға қилинди. Бу ҳақда ЎФА матбуот хизмати хабар берди.\nШундан сўнг, бразилиялик жаҳон чемпиони ёш футболчилар учун ЎФА майдонида ташкил этилган мастер-классда иштирок этди. У турли футбол мактабларидан келган болажонлар учун маҳорат дарсларини намойиш қилди.\nКейин шу ернинг ўзида фахрий футболчилар иштирокида ўртоқлик ўйини бўлиб ўтди. Унда Азамат Абдураимов, Виктор Карпенко, Зайниддин Тожиев, Элдор Магдеев, Баҳодир Аҳмедов, Александр Хвостунов, Алексей Рощин каби футболчилардан ташкил топган «Пахтакор» ва Ўзбекистон терма жамоасининг фахрийлари иштирок этишди. Роберто Карлос ҳар иккала жамоа таркибида битта таймдан майдонда тўп сурди. Учрашув Ўзбекистон терма жамоаси фахрийларининг 2:1 ҳисобидаги ғалабаси билан якунига етди. Карлос голлардан бирига муаллифлик қилган.\nСпорт 28/01, 11:08\nРоберто Карлос Ўзбекистонга келди (фото)\nСпорт 22/01, 09:51\nРоберто Карлос ўзбекистонлик футболчилар билан ўйнайди


Taшaббyc cиздaн, кўмaк биздaн - Huquq.uz\nTaшaббyc cиздaн, кўмaк биздaн\n13:45 - 26.06.2020\nМамлакатимизда ёшларни маданият, санъат ва спортга кенг жалб этиш, уларда замонавий ахборот технологияларидан тўғри фойдаланиш кўникмасини шакллантириш, китобхонлик маданиятини юксалтириш, хотин-қизлар бандлигини таъминлаш бўйича беш муҳим ташаббусни амалга ошириш чоралари кўрилмоқда.\n2017 йилдан бошлаб 30 июнь Ёшлар куни деб белгиланди. Шу муносабат билан июнь ойи юртимизда «Ёшлар ойлиги» деб эълон қилинди. Бу нафақат ёшлар, балки бутун халқимизнинг манфаатларига хизмат қилиши шубҳасиз.\nПрокуратура органлари ҳам ушбу ойликда фаол қатнашмоқда. Хусусан, барча ҳудудларда «Прокурор ва ёшлар» онлайн учрашувлари ва бошқа тадбирлар ўтказилаяпти.\nИюнь ойининг ўтган даврида 5168 нафар ёшлар иштирокида 115 та тадбир ташкил этилиб, йигит-қизларимизнинг 108 нафари ишга жойлаштирилди, 38 нафари касбга тайёрлов курсларига юборилди, 6 нафарига кредит олиши учун тавсиянома берилди, ижтимоий ҳимояга муҳтож 295 кишига ўқув қуроллари ва китоблар совға қилинди. 125 нафарига экин экиш учун вақтинча 32,6 гектар ер, 12 нафарига 647 млн. сўм кредит ажратилишида ҳамда жазони ижро этиш муассасасидаги 2 нафар ёшнинг жазоси енгилроғи билан алмаштирилишида ёрдам кўрсатилди.\nТадбирларда ёшларнинг ижтимоий-иқтисодий муаммоларини ҳал этишга алоҳида эътибор қаратилмоқда. Масалан, Вобкент тумани прокуратурасининг ёрдами билан «Ҳар бир ёшга бир гектар» лойиҳаси доирасида 10 нафар ишсиз ёшга «Golden Buxara» агрокластерига қарашли боғдан 40 сотихдан ер ажратилиб, уларнинг бандлиги таъминланган.\nШу каби Олот тумани прокуратураси 23 нафар ёшга вақтинча фойдаланиш учун 9,3 гектар, Қоракўл тумани прокуратураси 88 нафар ёшга 18 гектар, Зомин тумани прокуратураси 4 нафар ёшга 1,2 гектар ер ажратилишида ёрдам берган.\nЖиззах шаҳар прокуратураси 4 нафар ёшга иссиқхона ташкил этиш ва чорвачилик билан шуғулланиши учун 30 млн., Зомин тумани прокуратураси 3 нафар ёшга 80 млн., Бухоро тумани прокуратураси 2 нафар ёшга 12,3 млн. сўм кредит олишига кўмаклашган.\nТадбирларда ёшларнинг бандлигини таъминлаш чоралари ҳам кўрилмоқда. Масалан, Оҳангарон шаҳар прокуратураси томонидан 6 июнь куни ўтказилган учрашувда тўрт ишсиз – А.Эргашев, О.Абдувоҳидов, Б.Қўчқоров ва О.Абдуллаев «Ideal plast» МЧЖга ишга жойлаштирилган.\nБундан ташқари, учрашувларда ёшларни маданият, санъат, китобхонлик ва спорт тадбирларига жалб этиш чоралари кўрилмоқда. Масалан, Қоракўл тумани прокуратураси китобхонликни тарғиб этиш мақсадида «Бир кунда китоб билан 20 дақиқа» номли онлайн танлов ўтказган, унга юздан ортиқ ёшлар жалб этилган.\nЧирчиқ ҳарбий прокуратураси ташаббуси билан Чирчиқ олий танк муҳандислик билим юртининг 30 курсанти ҳамда 15 нафар ёшлар иштирокида пойтахтдаги Адиблар хиёбонига ташриф уюштирилган.\nШунингдек, ёшлар ўртасида ҳуқуқбузарликларнинг олдини олиш чоралари ҳам кўрилмоқда. Масалан, Чортоқ тумани прокуратураси томонидан 8 июнь куни ёшлар билан «Жиноятчиликнинг олдини олиш» мавзусида давра суҳбати ўтказилган, ҳуқуқбузарликка мойил 55 нафар ёшнинг ҳолидан хабар олиниб, уларга озиқ-овқат ва китоблар совға қилинган.\nШофиркон тумани прокуратураси эса «Телеграм»да «Прокурор ва ёшлар» каналини ташкил этиб, ҳуқуқий маслаҳатлар бериб бораяпти.\nПрокуратура органлари томонидан бу борадаги тадбирлар давом эттирилмоқда.


САМАРҚАНДДА НАВБАТДАГИ БИТИРУВ\nЎзбекистон Республикаси Мудофаа вазирлигига қарашли Қуролли Кучлар Кичик мутахассисларни тайёрлаш марказида навбатдаги битирувга бағишланган тантанали тадбир бўлиб ўтди. Битирувчиларга навбатдаги ҳарбий унвон, сертификат ва кўкрак нишонлари топширилди.\nТадбирда Мудофаа вазирлиги Кадрлар бош бошқармаси бошлиғи полковник Фарҳод Шерматов, Марказий ҳарбий округ қўшинлари қўмондони полковник Айбек Саидов, «Нуроний» жамғармаси Самарқанд вилояти бўлими раиси, Ўзбекистон Қаҳрамони Ҳасан Нормуродов, давлат ва жамоат ташкилотлари вакиллари, Қуролли Кучлар фахрийлари, ота-оналар, фаол ёшлар ҳамда марказ шахсий таркиби иштирок этди.\n2018 йилда ўз фаолиятини бошлаган марказда Мудофаа, Ички ишлар вазирликлари, Давлат хавфсизлик хизмати ва Миллий гвардия кичик командирлар бўғинидаги шартнома бўйича ҳарбий хизматчи, оддий аскар ва сержантлар таркиби ўқитилади, қайта тайёрланади ва малакаси оширилади. Мутахассислик бўйича тайёргарлик ва командирлар тайёрлаш курсларининг давомийлиги 3 ой бўлиб, таълим 6 босқичда, 20 дан ортиқ мутахассисликлар бўйича амалга оширилади.\nТадбир давомида актёрлар ижросида тарихий шахсларнинг чиқишлари, ҳарбий хизматчиларнинг кўргазмали ва концерт дастури намойиш қилинди.


“Made in China”: Озарбайжонда вакцинация бошланмоқда | Qalampir.uz\n“Made in China”: Озарбайжонда вакцинация бошланмоқда\nОлам\t16 Январь 15:39 1330\nОзарбайжон расмийлари 18 январдан бошлаб аҳолини коронавирусга қарши эмлашни бошлайди. Бунда Хитойда ишлаб чиқарилаётган “CoronaVac” вакцинасидан фойдаланилади Бу ҳақда бугун, 16 январь куни Озарбайжон Республикаси Президентининг ёрдамчиси Шаҳмар Мовсумов брифингда маълум қилди.\n“Коронавирусга қарши эмлашни 18 январдан бошлаш тўғрисида қарор қабул қилинди”, дейди Президент маъмурияти вакили.\nОзарбайжон Соғлиқни сақлаш вазирлиги вакили Теймур Мусаевнинг сўзларига кўра, эмлаш Хитойнинг “Sinovac Biotech” фармацевтика компанияси томонидан ишлаб чиқарилган “CoronaVac” вакцинаси билан амалга оширилади.\n“Озарбайжон томонидан буюртирилган 4 миллион доза вакцина Туркияга етказиб берилади, у ерда лабораторияларда стандартларга мувофиқлиги синовдан ўтказилади. Шундан сўнг, қадоқланиб, Озарбайжонга бир неча партияларда етказиб берилади”, дейди Мусаев.\nМовсумов ўз навбатида, вакцинанинг биринчи партияси аллақачон мамлакатга келтирилганини қўшимча қилди ва биринчи босқичда тиббиёт ходимлари эмланишини айтди. Иккинчи босқич, у таъкидлаганидек, 1 февралдан бошланади. Босқич доирасида 65 ёшдан ошган фуқаролар эмланади.\n27 Июль 16:53 52932\n29 Июль 11:10 33124\n28 Июль 09:32 28884\n27 Июль 12:47 28489